B.Russell yoqa və başqa mistik təcrübələr haqqında\n2022, 28 Yanvar, Cümə, Bakı vaxtı 00:36\n"katoliklərin mistik təcrübəsində onlar Məryəm Ananı görürlər, ancaq nədənsə Məryəm Ana protestanların mistik təcrübələrində onların gözünə görünmək istəmir; xristianlarla məhəmmədçilərə bütün vəhyləri mələk Cəbrayıl gətirir, ancaq o, nədənsə buddistlərin yanına gəlmək istəmir..."\nFilosofun "Din və Elm" kitabından bir parça\nİlahiyyat ilə elm arasında gedən savaşın bəlli özəllikləri vardır. XVIII yüzilliyin sonunda Fransada yaranmış durumu, bir də indi Sovet Rusiyasında baş verənləri çıxmaqla, yerdə qalan bütün dönəmlərdə alimlərin çoxusu öz çağlarının dinlərinə arxa durmuşlar.\nBu böyük çoxluğun sırasında ən böyük alimlər də olmuşlar. Nyüton ariançı1 olsa da, xristian inancına çox bağlı bir insan olmuşdur.\nKüvye (J.Cuvier) inanclı bir katolik olaraq tanınmışdır.\nFaradey (M.Faraday) sandimaniançı2 olmuş, bağlı olduğu sektanın ehkamlarına ürəkdən inanmış, bununla yanaşı, onun elmlə dinin ilişkiləri ilə bağlı baxışları istənilən qatı inanclı ruhanidə vurğunluq yarada biləcək bir ölçüdə olmuşdur.\nO çağların savaşı, birbaşa elmlə ilahiyyatın arasında olmuşdur, bu baxışlara bağlı olan alimlər isə, öz aralarında baş verə biləcək qarşıdurmadan çəkinmişlər. İş gəlib o yerə çatmışdır, bir sıra alimlər ilahiyyatçıların bəyənməyəcəyi mülahizələrini irəli sürməkdən çəkinmiş, onlarla qarşıdurmadan qaçmağa çalışmışlar.\nBildiyiniz kimi, Kopernik öz nəzəriyyəsini açıqladığı kitabı Roma Papasının adına bağışlamışdı; Qaliley kilsənin bəyənmədiyi baxışlarından əl çəkməli, onları danmalı olmuşdu; Dekart dinçilərdən çəkindiyi üçün, onların əli çatmayan Hollandiyada yaşamağa üstünlük versə də, ancaq onlarla qarşıdurma yaratmamaq üçün var gücü ilə çalışırdı, özünün Qalileyin təliminə inandığına görə incidilə biləcəyini bildiyindən, çox vaxt bununla bağlı baxışlarını gizli saxlayırdı.\nXIX yüzillikdə liberal xristianlıq Nuh tufanı, Adəmlə Həvva sayağı mifləri dini ehkamların sırasından çıxarandan sonra, ingilis alimləri artıq elmlə din arasında qarşıdurmanın aradan qalxdığını deməyə başlamışdılar.\nElə bugünkü durum da, demək olar, Kopernikin təliminin uğur qazandığı çağlarda olduğundan çox da yaxşı deyildir. Biri-birinin ardınca ortaya çıxan böyük elmi tapıntılar, xristianlığı, Orta Yüzilliklərdə dini inancın dayaqları sayılan bir sıra ehkamlarından əl çəkməyə sürükləmiş oldu, bu geriyə çəkilmələr isə, elmi araşdırmaları birbaşa xristianlığın ehkamları ilə qarşıdurmaya gətirən alimləri çıxsaq, yerdə qalan elm adamlarının yenə də özlərini xristian sayması ilə sonuclanmışdı.\nBu gün də, son üç yüz ildə insanların böyük çoxluğunun inandığı, elm ilə dinin barış içində olması düşüncəsi ortalıqda qalmaqdadır: alimlər çox ciddi bir görkəmlə, elmin araşdırdığı oblastdan qıraqda qalan başqa bir oblastın olduğunu da deyirlər, liberal ilahiyyatçılar isə, elmi dünyagörüşün doğruluğunu sübut elədiyi faktları danmaqdan çəkinirlər.\nDüzdür, bu barışığı pozmağa çalışanlar da vardır: bu işi görənlər bir yandan tərsliklərindən əl çəkmək istəməyən qatı inanclı katolik ilahiyyatçılardır; o biri yandan isə, biokimiya, heyvanların psixilogiyası üzrə araşdırmalar aparan alimlərdir, onların, elmi araşdırmalarının bağlı olduğu konular (mövzular –red.) üzrə gəldikləri sonuclar, özü-özlüyündə heç cür dini ehkamlarla uyuşa bilmir, ona görə də bu alimlər özləri istəsələr belə, liberal ruhanilərin barış çağırışlarına hay verə bilmirlər.\nAncaq bütünlükdə götürəndə elmlə ilahiyyatçılıq arasındakı savaş, ötən çağlara baxanda öz kəskinliyini itirmiş, əzgin bir duruma düşmüşdür. Elə bugünün gözəçarpan ideoligiyalarına çevrilmiş kommunizmlə faşizmin yeni ehkamları da, fanatik ilahiyyatçılıq ənənələrindən qaynaqlanırlar; çox ola bilsin, ürəklərinin dərinliklərində, yepiskoplar da, professorlar da, elm ilə din arasında yaranmış bu dinc yanaşı yaşamanın qorunub saxlanmasını istəyirlər.\nDövlətlərin, dinlə elmin qarşılıqlı ilişkiləri ilə bağlı sərgilədikləri baxışlar, bu yaxınlarda yayınlanmış “Elm və Din. Simpozium” kitabçasında çox qabarıq gözə çarpmaqdadır, burada verilmiş on iki çıxış 1930-cu ildə BBC-nin efirində də səslənmişdi. Bu simpoziuma dinə qarşı kəskin baxışları olan insanları buraxmamışdılar, başqa arqumentlər bir yana, bununla, dinə qarşı çıxan adamların buraya toplaşan inanclı kimsələrin dini duyğularını aşağılaya biləcəyinin qarşısını almaq istəmişdilər.\nDüzdür, burada, professor Culian Haksli (Julian Huxley) çox gözəl bir giriş sözü söyləmişdi, onun bu çıxışında, üstüörtülü olsa da, dini baxışlara qarşı çoxlu tutarlı sözlər var idi, ancaq buna baxmayaraq, bu sözlərin deyiliş tonu çox yumşaldıldığından, bu çıxışda demək olar, bugünkü liberal düşüncəli ruhaniləri qıcıqlandıra biləcək heç nə tapmaq olmazdı.\nHakslinin irəli sürdüyü mülahizələrin doğruldulması üçün başqa çıxışlar da olmuşdu, bu çıxışlarda da, biri-birindən seçilib ayrılan çoxsaylı, bəlli rəylər səslənmişdi. Burada həm də başqa çoxlu konular üzrə danışıqlar olmuşdu: professor Malinovskinin, heç də yaxşı qarşılanmayan, Tanrının varlığına, insanın ölümsüzlüyünə inanmaq çağırışından tutmuş, OI Xarı atanın, Tanrı vəyhlərinin elmi hipotezlərdən üstün olması, ona görə də elmlə dinin qarşıdurması zamanı üstünlüyün dini ehkamlara verilməsi ilə bağlı dediklərinəcən, çoxsaylı mühakimələr irəli sürülmüşdü.\nAncaq sərgilənən baxışlardakı düşüncə ayrılıqlarına baxmayaraq, simpoziuma qatılanların hamılıqla elm ilə din arasındakı qarşıdurmanın aradan qalxmasına inandıqları da açıq-aydın duyulmaqda idi.\nHəm də, belə bir sonucun hamının ürəyincə olduğu da sezilməkdə idi. Örnək üçün, ən sonuncu çıxış eləyən kilsə başçılarından biri olan Striter belə bir söz demişdi:\n“Buradakı çıxışların demək olar hamısının ortaq bir ideyaya gəlib çıxması çox sevindiricidir... Burada belə bir düşüncəni, demək olar, hamı səsləndirdi: elm özü-özlüyündə hələ hər şey demək deyildir”.\nDüzdür, belə bir hamılıqla qarşılıqlı anlaşmanın doğrudanmı olduğunu, yoxsa bunun BBC-nin qabardaraq gözə çarpdırdığını araşdırımağa da dəyər; ancaq doğrudan da simpozuma qatılanların çıxışlarına dərindən yanaşanda, burada keşiş Striterin dediklərinə oxşar bir durumun olduğu da görünməkdədir.\nSer J.Arthur Tomson isə bu simpoziumda belə bir söz demişdi: “Elm özünü elm olaraq tanıtdığı gündən, heç vaxt “nə üçün” sualı verməmişdir. Daha doğrusu, elm heç vaxt Varlıqda, Yaranışda, Keçmişdə özünü göstərən çoxçalarlıqların dəyərinin, önəminin, bir sözlə, məqsədinin ayırd edilməsinə baş qoşmaq istəmir”.\nTürkiyənin "Dönən dərvişlər" sufi tamaşa qrupu\nO, daha sonra deyir: “Elm, dəyişməz doğruluqların daşıyıcısı olmağı öz üzərinə götürmür. Elm, öz metodlarını mistika ilə ruhaniyyata tətbiq eləməyi bacarmır”.\nProfessor C.S.Haldeyn (John Haldane) isə deyir: “Biz özümüzdə axtarıb tapa bildiyimiz doğruluq idealına, düzgünlüyə, ürəyiyuxalığa, gözəlliyə, onlardan doğulan sevgiyə arxalanaraq, ilahi vəhyləri qavraya bilərik”.\nBunu da doktor Malinovski deyir: “Dini vəhylər elmi araşdırmaların işlədiyi oblastdan qıraqda olan, başqa bir oblastda aparılan sınaqlardan doğmuşdur”.\nMən burada, bilərəkdən, ilahiyyatçıların danışıqlarından örnəklər vermirəm, sözsüz, onların da dedikləri elə buna oxşar olacaqdır.\nGəlin indi də bu deyilən sözləri aydınlaşdırmağa, onların gerçəkmi, yoxsa yalanmı olduğunu araşdırmağa çalışaq.\n“Elm özü-özlüyündə hələ hər şey demək deyildir” deyən keşiş Striter burada bayağılığa yol vermişdir. Elmin, incəsənətlə, insanlarası ilişkilərlə, habelə bunun kimi insani dəyərləri öyrənməklə məşğul olmadığını hamı bilirsə, bu sözləri deməyin nə anlamı vardır? Ancaq keşiş burada təkcə elə bunu demək istəmir.\n“Elm özü-özlüyündə hələ hər şey demək deyildir” deyiminin daha önəmli bir anlamı vardır, özü də bunu düzgün saymağa dəyər: doğrudan da elm mənəvi dəyərlərdən danışmır, tutalım, “sevgi nifrətdən üstündür”, yaxud “yaxşılıqsevərlik, amansızlıqdan yaxşıdır” kimi mühakimələrin doğruluğunu göstərməyə çalışmır.\nElm bizə diləklərimizə çatmaq üçün çoxlu yollar göstərib, onlardan yetərincə danışa bilər, ancaq o, bizə hansı diləyimizin o birisindən üstün olduğunu öyrədə bilməz. Bu, çox böyük konunu araşdırmağı mən bu kitabın sonrakı başlığına saxlayıram.\nAncaq burası da var, dediklərindən çıxarışlar verdiyim alimlər öz düşüncələrində çox uzaqlara gedib çıxırlar, onların bu mühakimələrini isə mən kökündən yanlış saymaqdayam.\n“Elm, dəyişməz doğruluqların daşıyıcısı olmağı öz üzərinə götürmür” deyən kimsə, hansısa elmi olmayan metodun da olduğunu, özü də onun dəyişməz doğruluqların daşıyıcısı olduğunu demək istəyir.\n“Dini vəhylər... elmi araşdırmalardan qıraqda olan bir oblastdadır” deyimi isə, burada adı çəkilən metodun elmi olmadığından birbaşa soraq vermiş olur. Belə çıxır, bu, büsbütün yeni olan dini vəhylər metodudur.\nBurada dekan Ayndc bir az da açıq danışır: “Dini mühakimələrin sübut olunması dini təcrübələrə arxalanır(O, burada mistika ilə bağlı insan təcrübələrindən danışır). İnsanın işinə yarayan ilahi bilik Tanrını insana tanıtmaq üçün, özünün üç özəlliyi ilə üzə çıxır; bizim çox vaxt mütləq, yaxud ölümsüz dəyərlər adlandırdığımız üçlük: Yaxşılıqsevərlik, yaxud Sevgi, bir də Doğruluq ilə Gözəllikdir.\nBu deyilənləri düzgün sayırsınızsa, onda siz dinin təbiət elmləri ilə qarşıdurmasını da gərəksiz sayacaqsınız. Onlardan biri faktlarla, o birisi isə mənəvi-ruhani dəyərlərlə işləyirsə, onda onlar arasında qarşıdurmaya da yer qalmır.\nElmlə dinin ikisinin də ayrılıqda gerçəkləşə bilməsi üçün onlar gərək ayrı-ayrı müstəvilərdə yerləşsinlər. Ancaq gördüyünüz kimi, bu, belə deyildir.\nBəlli olduğu kimi elm etika, poeziya, habelə bunun kimi dəyərlərlə bağlı oblastlara da baş qoşmağa çalışır. Elə din də elmin işlədiyi oblastlara baş vurmaqdan çəkinmir”.\nBu deyilən sözlər isə artıq dinin, hansısa ola biləcəklərdən yox, doğrudan da var olanlardan danışması anlamına gəlir. Dekan Ayndcın dediklərinin izləri elə ser C.Artur Tomsonla doktor Malinoviskinin sözlərində də vardır.\nİndi necə olsun? – biz doğrudanmı elmi oblastdan qıraqda yerləşən hansısa başqa bir oblastın da olduğuna, özü də bu oblastdakı bilik qaynağından “vəhylər” adlanan biliklərin doğulduğuna inanmalıyıq? Bu soruya cavab vermək çox ağırdır, bunun səbəbi isə aydındır: biz necə, öyrəndiklərimizi duyğularımızın köməyi ilə qavradığımıza ürəkdən inanırıqsa, inanclı kimsələr də, vəhylərdən öyrəndiklərini elə bunun kimi, doğru saymaqdadırlar.\nBu adamlar öz inanclarını doğrultmaq üçün buna oxşar arqumentlər irəli sürürlər: kimsə teleskopla baxıb hansısa nəsnəni görür, sonra onun varlığından danışırsa, biz onun baxdığı gerçəyi görməsək də, onun dediklərinə inanırıq; elə isə mistik təcrübə zamanı nələrisə açıq-aydın gördüyünü deyən bir insanın sözlərinə nə üçün inanılmasın?\nÖz daxilində mistik işıqlanma duyan hansısa bir insanı: yanıldığına inandırmaq üçün hansısa arqumentlər düşünmək, məncə, işəyarar olmayacaqdır. Ancaq onun dediklərinə inanmağa dəyərmi, bax bu konuda söz çəkişməsi aparmağın yeri vardır.\nBirincisi, kiminsə apardığı mistik təcrübəni araşdırmaq, onun bu zaman gördüklərinin düzgünlüyünü yoxlamaq olmur. Hansısa alim apardığı konkret bir təcrübədən danışanda bu təcrübəni necə apardığını bütün detallarına kimi açıqlayır; ona görə də, bu təcrübəni başqaları da yoxlaya bilir, birdən onun dedikləri bu yoxlamalar zamanı düz çıxmazsa, alimin yanıldığı da üzə çıxmış olur; ancaq mistik aydınlaşmanın baş verdiyi durumu başqası öz üzərində yoxlamaq istəyəndə heç bir nəticə alınmır.\nDindarlar buna qarşı çıxıb, mistik təcrübənin də baş tutması üçün gərəkən metodların olduğunu, bunun isə hamının bacarcağı bir iş olmadığını deyir, gözünü yumub teleskopla baxanda heç nə görmək olmadığını, buna örnək olaraq göstərirlər.\nBeləliklə də, mistik təcrübələrə arxalanan biliklərin düzgünlüyü ilə bağlı bu söz çəkişməsini sonsuzlara kimi uzatmaq da olar.\nBu söz çəkişməsi elmi baxışlara arxalanaraq aparıldığından, elm də bu araşdırmada öz neytrallığını qorumağa çalışmalı, mistik təcrübələrə, necə aparıldığı bəlli olmayan təcrübə kimi baxaraq, onunla bağlı söz çəkişmələrinə də elə bu baxımdan yanaşmalıdır.\nElm özü gözlə görünən sınaqlarla gəlib çıxdığı sonuclara arxalanır; onun gəldiyi bu sonucların doğruluğunu yoxlamaq da olar.\nMistikaya qapılan kimsə öz bildiklərinə ürəkdən inanır, ona görə də, onların hansısa elmi yoxlamalardan keçirilməsinə gərək duymur; ancaq onun mistik təcrübə yolu ilə qavradığı bilikləri öyrətmək istədiyi adamın, bunları elmi baxımdan yoxlaya bilmək imkanı olmalıdır, tutalım, Quzey Qütbündə olmuş birisinin danışdıqlarını eşidən kimsə, özü orada olmasa da, ancaq onun dediklərini elmi baxımdan araşdıra, hansısa yoxlamalardan keçirə bilir.\nElmi çalışmaların ən başlıca özəlliklərindən biri də bu çalışmaların gedişində hansısa yaxşımı, ya pismi olacaq bəlli sonuclara gəlib çıxılacağının qabaqcadan qarşıya qoyulmamasıdır.\nMistiklərin yararına işləyən başlıca arqument, onların arasında çox sıx qarşılıqlı anlaşmanın olması sayılır. Dekan Ayndc (William Robert Inge Dalton) bunu belə dəyərləndirir:\n“Mistiklər, istər orta yüzilliklərdə, istər bugünümüzdə olsun, istərsə də, protestant, katolik, lap elə buddist, yaxud mahəmmədçi olsunlar, onlar arasındakı düşüncə birliyi olduqca gözəçarpandır, ancaq mistik-xristianlarda bu düşüncə birliyi daha çox inandırıcı görünür”.\nMən bununla bağlı düşüncələrimi “Mistizm ilə məntiq” adlı kitabımda bildirdiyimdən, dekan Ayndcın dediklərinin doğru olub-olmamasını burada araşdırmaq istəmirəm. Mistiklər öz təcrübələrindən qavradıqlarını sözə çevirib danışanda, onların dedikləri biri-birindən çox seçilib ayrılsa da, ancaq onların dediklərinin içində üst-üstə düşən aşağıdakı mühakimələri ayırd eləmək olar:\n1) kainat bütövdür, onun birliyini bölümlərə ayırıb, parçalayıb baxmaq düzgün deyildir;\n2) yamanlıq bir illüziyadır, bu illüziyanın yaranmasının səbəbi isə, bütövün bir parçasını bütövün özü ilə eyniləşdirməkdən yaranan yanlış qavrayışdır;\n3) zaman gerçək deyildir, gerçəklik isə ölümsüzdür, onun ölümsüzlüyü sonsuzluq kimi anlaşılmamalıdır, bu ölümsüzlük zamana sığmazlıq deməkdir.\nBu üç mühakimənin mistiklərin bütün öyrətmələrini özündə birləşdirdiyini demək istəmirəm, ancaq onu deyə bilərəm, mənim burada sadaladığım mühakimələrlə, mistizmlə bağlı konuların hamısnıda çox sıx-sıx qarşılaşırıq.\nGəlin, indi bir anlığına gözlərimizin önünə andlı məhkəmə iclasçılarını gətirib, özümüzü onların yerinə qoymaqla, bu üç gözlənilməz mühakiməni ortaya atan şahidlərin dediklərini araşdırmağa çalışaq.\nHər şeydən öncə, burada belə bir ilginc durumun yarandığı gözə çarpır: şahidlərin bir sıra mühakimələr üzrə dedikləri sözlər düz gəlsə də, ancaq onların konkret durumlara uyğun mühakimələr üzrə dedikləri sözlər biri-biri ilə düz gəlmir, onlar necə bir inamla biri-biri ilə anlaşırlarsa, elə belə bir inamla da biri-birinin dediklərini danan sözlər danışırlar.\nGəlin örnəklərə baxaq: katoliklərin mistik təcrübəsində onlar Məryəm Ananı görürlər, ancaq nədənsə Məryəm Ana protestanların mistik təcrübələrində onların gözünə görünmək istəmir; xristianlarla məhəmmədçilərə bütün vəhyləri mələk Cəbrayıl gətirir, ancaq o, nədənsə buddistlərin yanına gəlmək istəmir; daosizmə tapınanların başılıca ehkamına görə hakimiyyət heç vaxt yaxşı sayıla bilməz, ancaq avropalı mistiklərlə məhəmmədçi mistiklər qanuni hakimiyyətə sözsüz olaraq boyun əyməyə çağırırlar.\nDüşüncə ayrılıqları ilə bağlı olan bu durumda, hər bir bölükdən olan mistiklər ancaq özlərinin düşündüklərinin düzgün olduğuna ürəkdən inanırlar. Ona görə də bizim mistiklərə qarşı olan bu məhkəməni çox asanlıqla uda bilməyimiz üçün belə bir faktı ortaya qoymağımız yetərlidir:\nmistiklər ayrı-ayrı böyük bölüklərə ayrılaraq, hamısı biri-birini, çoxlu mülahizələr üzrə yanlışa qapılmaqda suçlayırlarsa, onda onların sözləri gerçəkliyə uyğun deyildir. Ancaq onlar da uduzmaqdan qaçınmaq üçün belə deyə bilərlər: bizim öz aramızda anlaşa bildiyimiz mülahizələr, anlaşa bilmədiyimiz mülahizələrdən qat-qat önəmli olduğundan, dediklərimizi bütövlükdə götürəndə, sözlərimiz üst-üstə düşür.\nİş bu yerə gəlib çıxanda, biz də istər-istəməz, onların öz aralarında olan düşüncə ayrılıqlarını araşdırmağı bir qırağa qoyub, mistiklərin hamılıqla anlaşdığını dediyimiz həmin üç bəndin üzərində dayanmalıyıq: dünya bölünməz bir bütövlükdür, yamanlıq illüziyadır, zaman gerçək deyildir. Onların bir səslə şahidlik elədiyi bu üç hökmü, biz birbaşa özümüzün apara biləcəyimiz bağımsız araşdırmalarla necə yoxlaya bilərik?\nBiz elmi baxışlara bağlı insanlar olduğumuz üçün, gərək öncə, mistiklərin şahidlik elədiyi gerçəklərin varlığını birbaşa özümüzün araşdıra bilməyimiz üçün hansı metodlardan yararlanmalı olduğumuzu aydınlaşdıraq.\nOrtaya çıxardığımız bu sorunun cavabında biz, çoxlu, biri-birindən seçilib ayrılan cavablar eşidəcəyik.\nBu işin biliciləri bizə, anlağımızın belə konuları qavramaqda gücsüz olduğunu, ağlımızda barışmaz bir danıcılığın yer tutduğunu deyəcəklər; bizim oruc tutaraq özümüzü aclıqla sınağa çəkməli olduğumuzu, ruhumuzun dərin qatlarına dalmağa çalışmalı olduğumuzu deyəcəklər; birdən bizim qarşılaşdığımız şahidlər hindus, yaxud çinli olsalar, hansısa tənəffüslə bağlı tapşırıqları yerinə yetirməli olduğumuzu da deyə bilərlər.\nMənə elə gəlir, tənəffüslə bağlı gənəşmə, bu işdə daha çox işəyarar olacaqdır, ancaq burada oruc tutmaq da işimizə yetərincə yaraya bilər.\nBeynəlxalq Yoqa Günü. Hindistanda yoqa məktəbinin qarşısında kütləvi meditasiya, 19 iyun 2015.\nBəlli fiziki tapşırıqların yerinə yetirilməsi qaydalarına arxalanan, yoqa adında bir metod da vardır, bunu yoxlayanların çoxusunun deməsinə görə, yoqanın yardımı ilə aparılan mistik təcrübələrdə gözlənilən sonuclara gəlib çıxmaq olur, həm də insanlar bu gördükləri mistik “gerçəklərə” ürəkdən inana, onlara həmişəlik bağlana da bilirlər.\nYoqanın başlıca bölməsi öz tənəffüsünü bəlli tapşırıqlara alışdırmaqdır, onun qalan bölmələrinə önəm verməmək də olar.\nGəlin yoxlayaq görək, yoqa doğrudanmı deyilən sayağı qavramaya gətirib çıxarır, yoxsa yox. Bunun üçün də, gəlin bu metodu bilərəkdən sadələşdirməyə çalışaq.\nTutalım, bir sıra insanların dediyi kimi, biz də hansısa bir müddətdə bəlli bir üsulla nəfəs alaraq, zamanın gerçək olmadığını qavraya bilmişik; bunun ardınca isə, deyilən tapşırıqların hamısını olduğu kimi yerinə yetirərək, anlağımızı öncədən deyilən duruma gətirə bilmişik.\nAncaq burası da var, bu sınağı qurtarandan sonra, normal qaydada nəfəs almağa başlayan kimi, biraz öncə yaşadığımız durumda qavradıqlarımız bizə yenidən inandırıcı görünməyəcəkdir. Bu anlaşılmazlığı necə yoluna qoya bilərik?\nBirincisi, gəlin görək, “zaman gerçək deyildir” deyiminin anlamı nədir? Bu sözün altında hansısa başqa bir üstüörtülü anlam gizlədilməyibsə, yəni bu söz birbaşa, deyildiyi kimi də anlaşılmalıdırsa, onda belə çıxır:\nİslam mistisizmi. Sufi\n“bu olay, o birisindən qabaq baş vermişdir” sayağı deyimlərin heç bir anlamı yoxdur.\nYox, birdən, buradakı deyilişi başqa sayaq yozmaq da olarsa, yəni olaylar arasında hansısa ilişkilərin varlığı tanınırsa, onların birinin o birindən sonra baş vermə sırası ilə düzülə bilməsi doğru sayılırsa, onda bu deyimlə bizim dünyagörüşümüz arasında çox da kəskin qarşıdurma yaranmayacaqdır.\nBu, haradasa, “İliada”nı biz tanıdığımız Homerin yox, bu adı daşıyan başqa bir Homerin yazdığını deməyə oxşayacaqdır.\nElə isə, gəlib çıxdığımız bu durumda biz, əslində heç bir “olayın” baş vermədiyini sanmalı olacağıq; buçağacan “olay” sandığımız nəsnələrə baxışlarımız isə belə olacaqdır: bütün gerçəkləri öz içərisinə alan olduqca böyük bir kainat vardır, onun bütövlüyü bölünməzdir, ancaq biz özümüz onun bütövlyündən nələrisə ayırıb onları keçici olaylar ardıcıllığı kimi qavrayırıq, ona görə də, hansısa olayların hansısa ardıcıllıqla baş verməsi bizim yanlış qavramımızdan qaynaqlanır, əslində isə onların heç biri gerçək deyildir.\nOnda belə çıxır, gerçəkliyin içində, onu öncəgələnlə sonragələn olaylar ardıcıllığına ayırıb baxmaq üçün, heç bir ayırdedici özəllik də yoxdur.\nDeməli: “biz doğuluruq, böyüyürük, sonra da ölürük” deyimi də elə: “biz ölürük, sonra kiçilirik, daha sonra doğuluruq” deyimi qədər yanlış sayılmalıdır. Hansısa fərdin bizə gerçəklik kimi görünən varlığı, əslində bir illüziyadır, bu, zamanla ölçülməyən, bölünməyən kainatın hansısa elementini bizim özümüzün götürüb illüziyaya qapılaraq, onu ayrı saymağımızdan başqa bir durum deyildir.\nYaxşılığa doğru gəlişmə ilə, pisliyə doğru çöküşün, sonu sevinclə bitən ağrı-acılarla, sonu ağrı-acılara gəlib çıxan sevincin arasında da heç bir fərq yoxdur. Siz birdən kürəyinə bıçaq saplanmış insan ölüsü görmüşsünüzsə, burada onun bıçaqla öldürüldüyünün, yoxsa, bıçağın onun kürəyinə ölümündən sonra saplanıldığının da heç bir fərqi olmayacaqdır.\nBelə bir metodu düz saysaq, o, təkcə elə elmi yoxa çıxarmayacaqdır, onunla yanaşı olaraq, sağlam düşüncəni, insanın diləkləri ilə çalışmalarını da anlamsız eləyəcəkdir; lap desən, dinin başlıca dəyərlərindən sayılan əxlaqla bağlı olan bütün meyarları da puça çıxaracaqdır.\nMistiklərin böyük çoxluğu, sözsüz, bu metodu bütövlükdə doğru saymasalar da, onların işlətdikləri metodlar istər-istəməz gətirib buna çıxarır. Baxın, elə buna görə də dekan Ayndc təkamülü düzgün sayan dinləri tanımaq istəmir, axı təkamül hər şeyin zamanla baş verdiyini, zamana görə dəyişdiyini irəli sürür.\nBudur, onun dedikləri: “Nə tərəqqinin qanunları deyilən bir nəsnə, nə də elə tərəqqi deyilən bir olay var”.\nBunu da o, deyir: “Özü-özünə baş verən, bütün kainatı qaplayan tərəqqi ideyası viktoriançıların uydurduğu yer dinidir, elə buna görə də dayanıqlı deyil, laxlayır, bu fəlsəfi nəzəriyyələrin içində, heç bir dəyəri olmayan, ən gücsüz bir nəzəriyyə kimi çox asanlıqla yalana çıxarıla bilənidir”.\nBir çox səbəblərdən sayğı bəslədiyim dekanın burada dedikləri ilə razılaşıram. Ancaq o, burada dediklərindən qanunauyğun olaraq çıxmalı olan, çoxlu sonucları sadalamaqdan nədənsə çəkinmişdir.\nMistizmdə də bir sıra doğruluq toxumları vardır, ancaq gərək çalışıb onlardan düzgün yararlana biləsən.\nGəlin baxaq görək, burada zamanın gerçəkliyini danmaqdan ortaya çıxan kəskin durumlardan necə yayınmağa çalışırlar.\nMistizmə arxalanan fəlsəfənin çox uzun olan tarixinin, Parmeniddən başlayıb, Hegelecən gəlib çıxan uzun bir gəlişmə yolu vardır.\nParmenid deyirdi: “Varlığı bəlli olan gerçəklik nə yaradılır, nə də dağılıb yox olur; o artıq başa çatmışdır, dəyişməzdir, sonsuzdur. O heç vaxt zamanla bağlı olmayıb, heç vaxt da olmayacaqdır; bunun səbəbi isə onun indi özünün davamı kimi, bütün dolğunluğu ilə var olmasındadır”.\nBeləliklə də, Parmenid metafizikaya, gerçəkliklə onun görüntüsü anlayışlarını gətirmişdi, o, özü belə bir ayrılmanı: doğruluq ilə doğruluq haqqında olan rəy deyə adlandırırdı.\nYaşadığımız dünya zamana görə var olduğu üçün, birdən kimsə bunun tərsinə olaraq, zamanın gerçək olmadığını deyirsə, onda gərək belə bir ayrılıqların olduğunu da irəli sürsün, bu özü-özlüyündə aydındır. Ancaq elə bunun kimi aydın olan başqa bir durum da vardır: heç bir önəmi olmayan bir sınaq bütünlüklə illüziya deyildirsə, onda bu sınağın gedişində görünən nəsnə ilə, onun arxasında dayanan gerçəkliyin görünməyən tərəfləri arasında hansısa bir bağlılıq da olmalıdır.\nAncaq elə işin çətinliyi də burada üzə çıxmış olur: biz birdən, görünüşlə, onun bağlı olduğu gerçəkliyi biri-birinə çox yaxınlaşdırsaq, onda görünüşün bütün yaxşı olmayan özəllikləri də gerçəkliklə bağlanaraq, onda özünü üzə çıxarmağa başlayacaqdır.\nYox, birdən onları biri-birindən çox aralamağa çalışsaq, onda bu görünüşə arxalanaraq, onun arxasında dayanan gerçəkliyi Qavramaq olmayacaqdır, onda bu gerçəklik də, Herbert Spenserin sınaqlarında olduğu kimi, anlamsız bir nəsnəyə çevriləcəkdir.\nElə xristianların panteizmdən uzaq qaçmaq istəməsinin kökündə də bu dayanır: dünya gerçəkdən yoxdursa, ancaq eləcə bir görünüşdürsə, onda belə çıxır, Tanrı heç nə yaratmayıbdır, dünyanın doğulduğu gerçəkliklər isə Tanrının öz bölmələridir; yox, birdən dünya Tanrıdan ayrılıqda yerləşən bir gerçəklikdirsə, onda biz kainatın bütövlüyünü danmış oluruq, bu isə mistizmin başlıca doktrinasına qarşı çıxmaqdır, axı dünya gerçəklikdirsə, onda buradan dünyada olan yamanlıqların da gerçəkdən var olduqlarını sanmalıyıq.\nBu mürəkkəbliklər isə, inanclı xristianları çox ağır durumlara salır. Yepiskop Birmingemskinin dediyi kimi: “Məncə, panteizmin bütün formalarını... danmaq gərəkdir, insan doğrudan da Tanrının bir bölümüdürsə, onda insanın daşıdığı yamanlıqlar Tanrıda da olmalıdır”.\nÖncədən də dediyim kimi, biz özümüzü andlı məhkəmə iclasçılarının yerinə qoyaraq, mistiklərin ifadələrini dinlədik, onların dediklərinin düzgün olub-olmadığını araşdırmağa çalışdıq. Onlar duyğularımızla qavradığımız gerçək dunyanın varlığını danmağa çalışanda, biz onların bu “gerçəklik” sözünü birbaşa anlamda işlətdiyini sandığımız üçün, bu deyilənləri də yalana çıxarmalı olduq, iş burasındadır, onların bu sözü, gündəlik yaşamda dedikləri başqa sözlərlə düz gəlmədiyi üçün, biz də qurduğumuz bu məhkəmədə belə bir addım atmalı olduq. Bundan sonra isə, biz bu sözün hansısa başqa bir anlamının da olub-olmadığını araşdırmağa başladıq.\nMənim düşüncəmə görə, mistik, “gerçəklik” sözünə qarşı “görünüş” sözünü qoymaqla, burada “gerçəklik” sözünü məntiqi dəyərindən büsbütün ayırıb, ona bütünlüklə emosional bir dəyər yüklənmiş olur. Bu dəyər isə, görünür, mistikin öz işini yola verə bilməsi üçün çox önəmlidir.\n“Zaman gerçək deyildir” deyimində isə, görünür biz, hansısa bir duruma uyğun olan hansısa bir anlamda kainatı hökmən bölünməz bir bütövlük kimi qavramalıyıq; elə Yaradıcı da(birdən o, doğrudan da varsa), onu yaratmaq istəyəndə bölünməz bir bütövlük kimi düşünüb yaratmışdır.\nBelə qavrama yolunu tutanda, baş verən bütün proseslər də artıq yaradılışı başa çatmış bir bütövlüyün içərisində baş vermiş kimi görünür; burada, keçmiş də, indi də, gələcək də, hansısa anlamda üçü də ancaq birlikdə var olur, bizim qavramımızda başlıca yer tutan indiki zamanın heç bir aparıcı üstünlüyü olmur.\nBelə bir yozuma inanarsaq, onda belə çıxır, mistizm faktlara yox, emosiyalara arxalanır; o fakta arxalanaraq nəyisə iddia eləmədiyi üçün, elm də onun dediklərini nə təsdiq edə, nə də dana bilər.\nMistiklər hansısa mühakimələrini irəli sürəndə də, onların bu dedikləri, emosiyanı, elmi əsaslandırmadan ayıra bilmədikləri hansısa bir durumlarından qaynaqlanmış olur.\nÇox ola bilsin, bizim onlar üçün bu dediklərimizi mistiklər doğru saymasınlar, ancaq elmlə qarşıdurma yaratmadan onların mühakimələrini qəbul eləyə bilməyin başqa bir yolu yoxdur.\nİslam Şiə Sufiziminin imamı Ali ibn Abi Talib\nMistiklərin hansısa çoxluğunun bir düşüncəni izləməsi, yaxud onların özlərinə olan inamları, onların dediklərinə dinməz-söyləməz inanmaq üçün yetərli sayıla bilməz.\nHansısa alim öz gördüklərini başqalarına da göstərə bilmək üçün, teleskopunu, mikroskopunu kökləyib onlara verir; daha doğrusunu desək, o, dünyada gözlə görünməyən nələrisə tapıb üzə çıxarmaqla dünyanın görkəmində dəyişiklik yaradır, bunu izləmək istəyənlərə isə ancaq öz baxışlarını gərəkən qurğularla yaraqlandırmağı gənəşir.\nMistik isə onun gördüklərini görmək istəyən izləyicinin özünün büsbütün dəyişilməsini istəyir, o, gərək aclıq çəksin, nəfəs alıb-verməyini dəyişsin, yan-yörəsinə baxmaqdan çəkinsin.\n(Mistiklərdən elələri də vardır, bədənin beləcə üzülüb əldən salınmasını düzgün saymır, belə süni yollarla mistik aydınlığa çatmağın mümkün olmadığını deyirlər; ancaq onların özlərinin də hansı yollarla mistik təcrübə apardıqlarını elmi yolla yoxlamaq, demək olar, mümkün deyildir, heç olmasa yoqa ilə mistik təcrübə aparanın durumunu nə iləsə araşdırmaq olur. Ancaq yenə də, mistiklərin böyük çoxluğu mistik aydınlaşma üçün aclığın, asketizmin çox kömək göstərdiyini deməkdədirlər).\nBizim hamımızın çox gözəl bildiyimiz kimi, tiryək, həşiş, o sıradan alkoqol da, insanların yan-yörələrini izləməsində onların baxışlarında çox şeyləri dəyişə bilir, ancaq biz bu sayaq təsirlərə qapılmağı yanlış saydığımız üçün, onların aşıladığı duyumları da dünyanın qavranılması üçün yararsız sayırıq.\nHərdən bu narkotiklər, yaxud da alkoqol, gerçəkliyin hansısa zərrəciklərini daha doğru qavramağa kömək də edə bilər, ancaq buna baxmayaraq, biz onların təsiri altında alınan bilikləri önəmsiz sayırıq.\nBirdən içkili olan birisinin gözünə ilan görünmüşsə, o, ayılandan sonra başqalarının görə bilmədiyi hansısa gizlin bir gerçəyi gördüyünü sanmır, baxmayaraq elə içkili olmaqdan doğan qarabasmalardan, Baxus mifinin yarandığını da düşünmək olar.\nUilyam Ceymsin (W.James) deməsinə görə, bizim günlərdə elə insanlar vardırlar, güldürən qazdan(azot oksid) keflənəndə, insanların görə bilmədikləri çoxlu gizlin gerçəkləri görə bildiklərini sanırlar.\nElmi baxımdan yanaşanda, kiminsə aclıq keçirib özünü cənnətin bir bucağında görməsi ilə, bir başqasının çox içib qarabasma içində ilan görməsinin heç bir önəmli fərqi yoxdur. Onların ikisi də, fiziki baxımdan normal sayıla bilməyəcək bir durumdadırlar, ona görə də, gerçəkliyi normal qavraya bilmirlər. Gerçəkliyi normal qavraya bilmək, yaşamaq uğrunda savaş üçün çox gərəklidir, ona görə də, insanların qavramları gərək faktiki duruma uyğun olsunlar; normal olmayan duyumlardan isə, belə faktiki duruma uyğunluğu gözləməyə də dəyməz, ona görə də, belə yanlış görünüşləri normal duyum saymaq da doğru deyildir.\nYanlış inanca bağlı olmayan mistik emosiya, insanı normal yaşam durumundan qırağa çıxarıb öz içində itirib batırmır, o insanı özünə qapılma dalğınlığına çatdırmaqla, ona çox dəyərli nəsnələr də öyrədə bilər.\nAncaq burası da var, bu dəyərlərin hamısında bir aşırılıq da olacaqdır. Belə bir emosiya insanın könlünə bir genişlik, dərinlik, toxtaqlıq gətirir, insanın eqoistik çatışmazlıqları hansısa bir sürədə itir, beləliklə də insanın anlağı bu anlarda kainatı bütün ənginliklərinə kimi əks etdirən bir güzgüyə çevrilir.\nKimsə öz ömründə buna oxşar durumları yaşayıbsa, habelə, bu anda duyduqlarının ona kainatın özü tərəfindən aşılandığını düşünürsə, onu belə düşüncələrdən çəkindirə bilmək çox çətindir. Mən isə kainatın özünün birbaşa bizim anlağımıza nələrisə aşılamadığını düşünürəm, belə düşünməyə əsas verən heç bir gerçək faktın olmadığını sanıram. Mən gerçəkliyi olduğu kimi qavramaqda elmi metotddan başqa da hansısa başqa bir metodun olduğuna da inanmıram, ancaq insanın emosiyaları ilə bağlı olan oblastda, dinin yaranmasına gətirib çıxaran təcrübələrin olduğunu da danmıram.\nYanlış inanclara arxalandıqları üçün, bu təcrübələr nə qədər yaxşılıqlar törədə bilmişlərsə, elə o qədər yamanlıqlar da törətmişlər; onların yanlış inanclardan olan asılılığını aradan qaldırmaq olardısa, ola bilsin, onların bundan sonra ancaq elə yaxşılıqlar törədəcəyinə inanmaq da olardı.\n1Ariançılıq(arianism)—IV yüzilliyin başlanğıcında Arian tərəfindən yaradılmış xristian təriqətidir, ariançılar İsa Məsihin ilahiliyini danır, onu yarımtanrı sayırdılar.\n2Sandimaniançı(Sandemanians)—1730-cu ildə Şotlandiyada Con Qlas tərəfindən yaradılmış sektadır, sonradan bu sektanın ən tanınmış öndərlərindən olmuş Robert Sandimanın adı ilə bağlanmışıdr. Sandimanın baxışlarına görə, İncildə milli kilsələrin varlığı yasaqlanmışdır, kilsə “göy krallığının”—ilahi hakimiyyətin özəklərindən biri olaraq ancaq ruhani mahiyyət daşıyır; ona görə də xristian kilsəsi siyasi, yaxud dünyəvi vasitələrdən yararlanmamalıdır, o yalnız İsa Məsihin sözləri ilə ruhuna arxalanaraq fəaliyyət göstərməliidr.


Avropanın enerji təhlükəsizliyinin qorunması\nAvropanın enerji təhlükəsizliyinin qorunması Dünya\n6 Mart 2014 19:02\nBöyük Britaniyanın xarici işlər naziri Uilyam Heyq Azərbaycanın rolunu vurğulayıb\nBöyük Britaniyanın İcmalar Palatasında Ukrayna böhranı və artmaqda olan Rusiya təhlükəsi ilə bağlı müzakirələr olub.\nAvropa Azərbaycan Cəmiyyətindən (AAC) APA-ya verilən məlumata görə, müzakirələr zamanı sualları cavablandıran Böyük Britaniyanın xarici işlər naziri Uilyam Heyq Avropanın enerji təhlükəsizliyinin qorunmasında Azərbaycanın gələcək rolunu şərh edib.\n"Biz Avropanın enerji təminatının şaxələndirilməsi istiqamətində əhəmiyyətli işlər görürük. Mən Azərbaycan ərazisindən keçəcək, dekabrda təqdimatı olmuş yeni boru kəmərini qeyd etmək istərdim", - deyə nazir bildirib.\nUkraynadakı son hadisələrə və enerji təhlükəsizliyinin əhəmiyyətinə toxunan U. Heyq bildirib ki, bu hadisələr Avropada hər kəsin yaddaşında qalacaq: "Britaniya üçün vacib olan bu məsələnin həlli növbəti bir neçə il ərzində xarici siyasət və təhlükəsizliklə bağlı əhəmiyyətli müzakirələrdən biri olacaq".\nMüxalifətin kölgə kabinetin xarici işlər naziri, parlament üzvü Duqlas Aleksandr isə ərazi bütövlüyünün vacibliyini vurğulayıb.\n"Ukraynanın sərhədlərinin toxunulmazlığı və ərazi bütövlüyü beynəlxalq sistemində dərin kök salmış prinsipləri əks etdirir. Əlbəttə ki, yerlərdə vəziyyət gərgin, qeyri-müəyyən, anlaşılmazlıq və yanlış rəyə qarşı həssas olaraq qalır," - deyə Duqlas Aleksandr bildirib.\nDebatı izləyən AAC-ın direktoru Lionel Zetter bildirib ki, Ukraynada baş verənlər ciddi narahatlıq doğurur: "Ümidvarıq ki, hazırkı böhran həll olunandan sonra, Qərb yenidən diqqətini Dağlıq Qarabağ və 7 ətraf rayonun məsələsinin həllinə yönəldəcək ki, 1 milyon azərbaycanlı öz evinə və torpaqlarına qayıda bilsin".


“Ekol" mənfəətə keçib | marja.az\n“Ekol" mənfəətə keçib\n2016-cı ilin sonuna “Ekol Mühəndislik Xidmətləri” QSC-nin aktivlərinin həcmi 2015-ci ilə nisbətən 9,3% artaraq 13 milyon 873 min manat təşkil edib.\nBu barədə “Ekol Mühəndislik Xidmətləri” QSC-nin 2016-ci ilin yekunları ilə hesabatında qeyd olunub.\nHesabat dövründə QSC-nin nizamnamə kapitalı dəyişməz qalaraq 4 milyon 72 min manat təşkil edib.\nŞirkətin ötən il cəmi kapitalının həcmi isə 4,7% artaraq 12 milyon 182 min manat olub. Bu dövrdə “Ekol Mühəndislik Xidmətləri”nin öhdəliklərinin həcmi isə 1 milyon 691 min manat təşkil edib.\nQSC 2016-ci ili 542 min manat mənfəətlə başa vurub. "Ekol" 2015-ci ili 1 milyon 392 min manat zərər ilə başa vurmuşdu.\nBu il yanvarın 1-i tarixinə qurumun 509 nəfər işçisi olub.\nQeyd edək ki, “Ekol Mühəndislik Xidmətləri” 2006-ci ilin mart ayında Azərbaycan Dövlət Neft Şirkətinin (SOCAR - 51%) və xarici investor “Lancer Services S.A.” şirkətinin (49%) pay iştirakı ilə imzalanan müqavilə əsasında təsis edilib. 2006-cı il aprelin 17-də Qapalı Səhmdar Cəmiyyəti təşkilati-hüquqi formada hüquqi şəxs kimi dövlət qeydiyyatından keçib.\nMüəssisənin fəaliyyətinin əsas məqsədi respublika hüdudlarından kənarda və respublika daxilində müasir texnologiyalardan istifadə edilməklə ətraf mühitin mühafizəsi istiqamətində: sənaye çirkab, məişət-fekal və tullantı sularının təmizlənməsi, neftşlamın zərərsizləşdirilməsi, neftlə çirklənmiş torpaqların rekultivasiyası və reabilitasiyasının həyata keçirilməsi, antropogen təsirlərin nəticəsində yaranan fəsadların aradan qaldırılması, müəssisələrin fəaliyyətlərinin ətraf mühitə təsirinin qiymətləndirilməsi, icmalının aparılması, ekoloji texniki-normativ sənədlərin işlənməsi kimi ekoloji yönümlü xidmətlərin göstərilməsindən ibarətdir.


İngiltərə Hökuməti, Chevening Təqaüd Proqramı üçün müraciətlərin 3 Avqust və 2 Noyabr 2021 tarixlərində açıq olduğunu açıqladı.\nChevening təqaüdü 1953-cü ildə təsis edilib və bu günə qədər 50.000-dən çox təqaüdçü bir il ərzində Birləşmiş Krallıqda təhsil almaq imkanı qazanıb. Bu təqaüd, müsbət təsir göstərmək istəyən və cəmiyyətdə qalıcı bir dəyişiklik etmək və gələcəyə qlobal həll yolları vermək qabiliyyətinə malik olan gəncləri dəstəkləməyi hədəfləyir. Ümumilikdə isə, təqaüd, müəyyən liderlərin müsbət dəyişiklik gətirərkən qarşılaşa biləcəkləri maneələri aradan qaldırmağı nəzərdə tutur.\nQeyd olunmalıdır ki, təqaüd tam maliyyələşdirilir. Mükafatlara layiq görülən gənclər bir il ərzində Böyük Britaniyada yaşamaq, öyrənmək və peşəkar məqsədlərinə nail olmaq və həyat təcrübələrini maksimuma çatdırmaq üçün fürsət əldə edəcəklər.\nChevening təqaüdü sadalanan xərcləri əhatə edir: təhsil haqqı, ölkəyə giriş və çıxış biletlərinin əldə olunması, viza prosesləri və tələb olunduqda sağlamlıq barədə test xərcləri.\nİki kateqoriyan birinə uyğun gələn ərizəçilər seçim mərhələsinə keçmək hüququ qazanacaq. Onlardan ilki ərizəçi müvafiq ölkənin və ya ərazinin vətəndaşıdır, bakalavr dərəcəsinə sahibdirsə və Böyük Britaniyanın müvafiq universitet kursuna qəbul edilmişdirsə uyğun hesab edilir. Bundan başqa, təqaüd almaq hüququ olan ölkədə qaçqın və vətəndaşlıq statusuna sahib olan vətəndaşlar da müraciət etmək hüququna malikdirlər.\nİkinci uyğun namizəd növü isə iş təcrübəsi tələb edir. Bütün müraciət edənlər 2,800 saat və ya iki il müddətində iş saatlarına sahib olmalıdır.\nTəqaüd üçün müraciət ərizələrinə buradan keçid edin.\nStudyNet Group xarici universitetlər ilə sıx tərəfdaşlıq əlaqələri saxlayır və bununla yanaşı Böyük Britaniya universitetlərinə müraciət etmək istəyən tələbələrə vizalarının alınması və yaşayış yerlərinin bron edilməsi, ərizələrin hazırlanması və təqdim edilməsində yerli və xarici tələbələrə tam dəstək verir.


Birinci Dünya müharibəsinin (11 noyabr 1918 ) bitməsi münasibəti ilə anım (...) - La France en Azerbaïdjan - Ambassade de France à Bakou\nAccueil > Yeniliklər > Mədəniyyət xəbərləri > Birinci Dünya müharibəsinin (11 noyabr 1918 ) bitməsi münasibəti ilə anım (...)\nNoyabrın 11-də Fransa Birinci Dünya müharibəsi (1914-1918) zamanı onun uğrunda həlak olanlarını yad edir. Fransanın Azərbaycandakı səfiri cənab Zakari Qros-un, Bakı Fransız liseyinin baş meneceri cənab Mirsahib Musayev-in, liseyin direktoru cənab Filip Siro-nun iştirakı ilə Birinci Dünya Müharibəsinin bitməsinin 101 illiyi ilə əlaqədar Bakı Fransız liseyində həmçinin anım mərasimi keçirildi. Tədbirdə şagirdlər tərəfindən şeirlər oxundu, Fransa və Azərbaycan himnləri səsləndirildi.\nSəfir aşağıdakı nitqi söylədi:\n« Cənab Direktor,\nCənab Baş menecer,\nHörmətli lisey şagirdləri!\n1914-1918-ci illərdə milyonlarla insan Avropanın bir hissəsinin digər hissəsinə qarşı olan müharibədə həlak oldu. Səngərlərdə, soyuqda, palçıqda, pis hava şəraitində, aclıqda davam edən dəhşətli müharibə idi.\nMüharibənin səbəbləri mürəkkəbdir, millətçilik, istilalar və qələbə istəkləri ilə bağlı idi. Bu 2-ci dünya müharibəsində olduğu kimi Xeyirin şərə qarşı bir müharibəsi deyildi. Bu, dövlətlərin dövlətlərə, imperiyaların imperiyalara, Fransa və müttəfiqlərinin Almaniya və onun müttəfiqlərinə qarşı olan bir müharibə idi.\nFransada deyildiyi kim"Böyük Müharibədən" sonra kişilər və qadınlar bunun «der des der », yəni ən son müharibə olacağına ümid edirdilər.\nLakin bu belə deyildi, Fransa ilə Almaniya arasında barışıq baş verməmişdən öncə başqa bir dəhşətli dünya müharibəsidə baş verdi.\nO vaxtdan bəri Fransa və Almaniya dost ölkələrə çevrildi, eyni İttifaqın, Avropa İttifaqının üzvüdürlər.\nBu gün Birinci Dünya müharibəsinin bitməsini qeyd edirik. Biz qələbəni deyil, vətəni uğrunda vuruşan, həlak olan və ya yaralanan və ölkəsi və dünya üçün daha yaxşı bir gələcək arzulayan kişi və qadınların xatirəsini yad edirik.\nHamınıza müharibəsiz bir dünya, daha gözəl bir dünya arzulayıram."


Şəmkir icra hakimiyyəti Şuşa teatırına 5 manata eyni seriyalı bilet satdırır – Müəssə rəhbərləri və müəllimlər etiraza qalxdı (QALMAQAL) » Xeberfakt.az\nŞəmkir icra hakimiyyəti baş tutacaq Şuşa teatırına bilet satdırır. Bu barədə xeberfakt.az ilginc məlumat daxil olub. Beləki, gələn xəbərlərdə, dövlət təşkilatlarına, rayon icra nümayəndəliklələrinə, Səhiyyə işçilərinə, və məktəblərə məcburi bilet satılması kütləvi narazılıqlar yaratdığı bildirilir. Bu barədə məlumatı şəhər məktəblərində çalışan bir neçə müəllim sosial şəbəkədə də paylaşıb.\nXeberfakt.az –a adını açıqlamaq istəməyən bir qrup müəllim xəbərin doğru olduğunu qeyd edib. Bildirib ki, dünən və bu gün baş tutacaq tetıra biletlərinin qiyməti 5 manatdır: "Bütün məktəblərə məcburi olaraq bilet verilib və pul şagirlərdən eləcədə müəllimlərdən yığılır. Bəzi böyük məktəblərə bilet payı çox sayda yüklənir.\nQeyd edək ki, icra hakimiyyəti məlum bilet satışında saxtakarlıq da edib. Biletlərdən göründüyü kimi eyni seriyalı biletlər serokopiya edilərək satdırılır. Bu da gəirin çox olması üçün edilən saxtakarlığa söykəndiyi anlamı daşıyıyır. Həmin eyni seriyalı biletlər fotoşəkillərdə də aydın görünür...\nBakıda parkomatı sındırdı: "Samaraya bilet lazımdır" - Foto\nİslamiadada bilet satışından nə qədər qazandıq?


Kipr Rum seqmentində nəşr olunan Alithia və bəzi qəzetlər , Kipr Rum Məclisinin komitə iclaslarında Kipr Rum Havayolları'nın tamamlanmadan bitirileceği istiqamətində siqnallar verdiyini yazdı .\nQəzet , \_"Kipr Hava yolları Sona Daha Da Yaxın-gələcəyinin Olmadığı Dünən Məclisdə netleşti \_"başlıklarıyla verdiyi xəbərdə , Rum Maliyyə naziri Haris Yeorgiyadis və digər bütün əlaqədar tərəflərin məclis komitə iclaslarında şirkətin gələcəyinin olmadığını ortaya qoyduqlarını yazdı . Xəbərə görə Yeorgiyadis , hökumətin şirkətin bağlanması ehtimalına hazırlıq etdiklərini ifadə edərək şirkətin bu vəziyyətin səbəbiylə Akel və DİKO'siyasi partiyalarını günahlandırdığını yazdı . Akel və DİKO'nun zamanında şirkətə investor bulmadıklarını və dövlət büdcəsindən 90 milyon Avro köçürdüklərini ifadə edən Yeorgiyadis , bu pulun dövlət büdcəsindən verilməsinin haqlı səbəbləri olduğu mövzusunda AB Komissiyasının razı salmağa çalışdıqlarını qeyd etdi . Yeorgiyadis , komissiyanın razı olması ehtimalının \_"demək olar ki, sıfır \_"olduğunu da ifadə edərək , bu pulu dövlətə ekstradisiya edə bilməyəcək olan şirkətin bağlanmasına isə qəti gözüylə bakıldığını söylədi . Qəzet , yığıncaqda söz alan digər səlahiyyətlilərin də şirkətin bağlanmağa doğru getdiyini ifadə edən açıqlamalar olduqlarını yazdı .\nKipr Rum Hava yolları batır" üçün yapılan yorumlar.


Əsəd bəyin evi — Vikipediya\nƏsəd bəyin evi — Şuşa şəhərində, Voroşilov küçəsində yerləşən XVIII əsrə aid tarix-memarlıq abidəsi. Uzadılmış düzbucaqlı formasına malik evin birinci mərtəbəsindəki otaqlar üç qrupa bölünmüşdür. Evin mərtəbələri arasında daxili əlaqə mövcud deyil. İkinci mərtəbəyə evin fasadının hər iki küncündə inşa edilmiş iki daş pilləkənlə qalxmaq olar.\nŞuşanın ən məşhur əsilzadələrindən olan Əsəd bəyin evi XVIII əsrin əvvəllərində inşa etdirilmişdir.\nƏsəd bəyin evinin sağ qanadı Şuşanın işğalından əvvəl\nNatəvanın sarayı yaxınlığında yerlşən Əsəd bəyin evinin memarlıq və plan həllində Şəki şəhərində yerləşən Şəkixanovların evi ilə çoxlu ortaq xüsusiyyətlər vardır. Şəkixanovların evində olduğu kimi, Əsəd bəyin də evinin kompozisiya mərkəzində T-formalı böyük zal yerləşir. Evin digər otaqları isə həmin bu zalın ətrafında qruplaşdırılıb.\n↑ 1 2 3 4 5 6 7 8 9 Саркисов, Ализаде, 1950. səh. 128\nmctgov.az Arxivləşdirilib 2021-04-15 at the Wayback Machine\nMənbə — "https://az.wikipedia.org/w/index.php?title=Əsəd_bəyin_evi&oldid=6275407"


Göycay rayonunda maarifləndirmə tədbiri keçirilib – GSR.fm\nGöycay rayonunda maarifləndirmə tədbiri keçirilib\n24 Oktyabr, 2016, 16:29 23 Mart, 2020 0\n“Qadın və İnkişaf” Mərkəzi Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının maliyyə dəstəyi ilə regionlarda “Selektiv abortların qarşısının alınması və düzgün ailə planlaşdırılması sahəsində təbliğat işlərinin aparılması” adlı layihəsi çərçivəsində növbəti maarifləndirmə tədbirini Göyçay rayonunda dövlət qurumlarının, tibb işçilərinin, evdar qadınların, gənclərin və müəllimlərin iştirakı ilə keçirilib.\nGSR.fm xəbər verir ki, həmin tədbiri Göyçay rayon icra hakimiyyəti başçının müavini Rəxşəndə Rəcəbova giriş sözü ilə açaraq mövzunun aktuallığı və əhəmiyyəti, bu istiqamətdə rayonda həyata keçirilən tədbirlər barədə iştirakçılara ətraflı məlumat verib. Tədbirdə çıxış edən Mərkəzin rəhbəri Pərvin Məmmədova belə bir aktual məsələyə həsr olunmuş layihəyə dəstək verdiyinə görə Şuraya, tədbirin yüksək səviyyədə təşkilinə görə isə İcra Hakimiyyətinə minnətdarlığını bildirib.\nP.Məmmədova qeyd edib ki, layihənin məqsədi rayonlarda əhali arasında reproduktiv sağlamlıq, sağlam analıq, ailə planlaşdırılması, abortların fəsadları və digər mövzularda icma səviyyəsində maarifləndirmə işi aparmaqla əhalinin, əsasən də yeniyetmələrin və reproduktiv yaş dövründə olan insanların bu sahədə müvafiq biliklərə yiyələnməsini təmin etməklə cinsi yolla yoluxan xəstəliklərin qarşısının alınmasına, abortların sayının azalmasına, körpələrin sağlam doğulmasına və nəticə etibarı ilə ana və körpə ölümünün sayının azalmasına nail olmaqdır.\nDaha sonra ekspert qismində çıxış edən Səhiyyə Nazirliyinin Elmi-Tədqiqat Mamalıq və Ginekologiya İnstitutunun elmi katib vəzifəsini müvəqqəti icra edən Leyla Məmmədova ana və uşaq sağlamlığının Azərbaycan dövlətinin daim diqqət mərkəzində olduğunu vurğulayıb. Leyla Məmmədova iştirakçılara Azərbaycanda ana və uşaq sağlamlığı sahəsində dövlət siyasəti barədə, reproduktiv sağlamlıq, ailə planlaşdırılması, antenatal xidmət, doğuşdan sonrakı dövrdə xidmət, abortların zərəri, erkən nikahların fəsadları, cinsi yolla yoluxan xəstəliklərin profilaktikası, effektiv kontrasepsiya üsulları barədə məlumat verib. O, qeyd edib ki, hazırda dünyanın bir sıra ölkələrində narahatlığa səbəb olan aktual problemlərdən biri də doğulan uşaqların cinsə görə nisbətinin pozulmasıdır. Bəzi ailələrdə əsasən oğlan uşaqlarına üstünlüyün verilməsi cəmiyyətdə gender balansının, eləcə də genofondun pozulmasına gətirib çıxara bilər.\nTədbirdə çıxış edən Göyçay Rayon Mərkəzi Xəstəxanasının həkimi isə yeni doğumuş uşaqların oğlan-qız nisbəti arasında böyük fərq yaranmaması üşün selektiv abortun qarşısının alınmasını nəzərdə tutan qanunvericiliyin qəbul olunmasına ehtiyac olduğunu vurğulayıb.\nTədbirdə selektiv abortların qarşısının alınması və düzgün ailə planlaşdırılması ilə bağlı interaktiv müzakirələr və fikir mübadiləsi aparılmış, bu sahədə bir sıra təkliflər irəli sürülmüş, eyni zamanda müraciət edən qadınlara fərdi qaydada məsləhətlər verilib.\nÖncəki xəbərLiderlik Məktəbinin on altıncı açılış mərasimi olubNövbəti xəbər“Azərbaycanın ərazi bütövlüyünü dəstəkləyirik”


HƏRRAC: Bu dəfə özəlləşməyə 58 dövlət əmlakı çıxarıldı - ƏMLAK - Fins.az\nHƏRRAC: Bu dəfə özəlləşməyə 58 dövlət əmlakı çıxarıldı\nDövlət əmlaklarının özəlləşdirilməsinə qoşulmaq üçün vaxt itirməyə və məkanı dəyişməyə ehtiyac yoxdur. Əmlak Məsələləri Dövlət Komitəsi tərəfindən təmin edilən innovativ hərrac imkanları ilə bu proses daha sadədir.\nFins.az xəbər verir ki, hərracdan öncə onlayn seçim və sifariş prosedurları ilə hər kəs rahatlıqla, əlavə ünsiyyət olmadan iştirakçı statusu qazanır. Olduğu yerdən hərraca qoşulmaq istəyənlər isə Elektron hərrac sistemindən istifadə edə bilər. Belə ki, dövlət əmlaklarının sifarişçiləri və prosesə marağı olan şəxslərin təyin olunan vaxtda onlayn formada hərracda iştirak imkanı var. Bunun üçün Komitənin Elektron Xidmətlər Portalında (e- emdk.gov.az) Elektron hərrac bölməsinə daxil olmaq kifayətdir. Əmlak Məsələləri Dövlət Komitəsi tərəfindən təşkil edilən müasir hərraclardan biri də 14 may tarixində keçiriləcək. Hərrac iştirakçısı olmaq istəyən şəxslərin hərracda 58 dövlət əmlakı üzrə seçim etmək imkanı var.\nBu dəfə vətəndaşlar seçimlərini 15 səhmdar cəmiyyəti, 31 kiçik dövlət müəssisə və obyekti, 5 yarımçıq tikili və qeyri-yaşayış sahəsi, 7 nəqliyyat vasitəsi üzrə apara bilər. Özəlləşdirməyə çıxarılan kiçik dövlət müəssisələrinin yerləşdiyi regionlar, fəaliyyət sahələri və qiymətləri müxtəlifdir. Bu kateqoriyaya aid olan dövlət əmlaklarının ümumi faydalı sahələri 7.5 kv.m ilə 9.2 min kv.m arasındadır. Kiçik dövlət müəssisələrinin əksəriyyəti torpaq sahəsi ilə birgə özəlləşdirməyə çıxarılıb. Ən geniş torpaq sahəsi olan kiçik dövlət müəssisəsi Salyan rayonu, Peyk kəndindəki Yüksəliş yardımçı təsərrüfatıdır. Obyektin torpaq ərazisinin ümumi sahəsi 975 min kv.m-dir.\nİmişli şəhəri, H.Aslanov küçəsindəki Təmir-Tikinti Sahəsinin ümumi faydalı sahəsi 137.1 kv.m-dir. Bu dövlət obyekti 1864 kv.m-lik torpaq sahəsi ilə birgə hərraca çıxarılıb. Qeyri-yaşayış sahələri Bakı və Gəncə şəhərlərində yerləşir. Paytaxtın Səbail rayonu, S.Vurğun küçəsindəki obyektin ümumi faydalı sahəsi 22.2 kv.m-dir. Xidmət obyekti kimi istifadə imkanı olan digər qeyri-yaşayış sahəsi isə Gəncə şəhəri, Kəpəz rayonu, Dədə Qorqud küçəsindədir. Bu dövlət əmlakının ümumi faydalı sahəsi 29.4 kv.m-dir.\nMüxtəlif rayonlardakı səhmdar cəmiyyətlərinin 30-45%-lik səhm paketləri də hərraca çıxarılıb. Şirkətlər nəqliyyat, təmir-tikinti, sənaye və digər sahələr üzrə fəaliyyət göstərir. Bunlara misal olaraq “Xudat Kəndnəqliyyat”, “Kürdəmir Aqrotexservis”, “Nəvahi” kimi dövlət əmlaklarını göstərə bilərik. Nəqliyyat vasitələrinin isə buraxılış tarixləri 1994-2007 illəri əhatə edir. Qeyd edək ki, bu kateqoriyadan olan dövlət əmlakları Nissan, Mercedes, Rexton və digər markalara aiddir. Özəlləşdiriləcək dövlət əmlaklarının tam siyahısı ilə tanış olmaq və elektron sifariş vermək istəyənlər komitənin rəsmi saytı (emdk.gov.az) və Özəlləşdirmə portalına (privatization.az) daxil ola bilər. Əmlak Məsələləri Dövlət Komitəsi hər kəsi canlı və onlayn formada hərraclarda iştirak etməyə və ya prosesi ziyarətçi kimi izləməyə dəvət edir.


28 illik Laçın həsrətinə son qoyan 44 gün – Bir şəhid vermədən qaytarılan ŞƏHƏR - 7Times.Az – Son Xəbərlər, Dünya Xəbərləri və Multimedia\n28 illik Laçın həsrətinə son qoyan 44 gün – Bir şəhid vermədən qaytarılan ŞƏHƏR\nHər il may ayının 18-ni Laçının işğal günü kimi yad etmişik. Xalq demək olar ki, 28 il Laçın həsrəti ilə yaşayıb. 1992-ci ildə cərəyan edən proseslər, AXC-Musavat hakmimiyyətinin səriştəsizliyi və xəyanəti nəticəsində Laçının işğal olunması heç kimə sirr deyil. Məhz o dövrkü hakimiyyətdə olan şəxslərin “kreslo” davası Laçın və digər torpaqlarımızın işğalına gətirib çıxardı. Lakin Azərbaycanın 44 günlük Vətən müharibəsində düşməni darmadağın etməsi, Laçını bir güllə də atmadan və itki vermədən bizə qaytardı. Bu gün artıq Laçında böyük abadlıq işlərinə başlanılıb. Ən qısa zamanda isə laçınlıların öz doğma ata-baba yurdlarına qayıtmaları reallaşacaq.\n7times.az xəbər verir ki, Bakı Politoloqlar klubunun rəhbəri, siyasi şərhçi Zaur Məmmədov KONKRET.az-a açıqlamasında bildirib ki, 1992-ci ildə Laçın Ermənistana dəhliz bəhanəsi ilə işğal edildi: “Ondan sonra isə danışıqlar prosesində Laçının ümumiyyətlə qaytarılmaması ilə bağlı Ermənistan tərəfi fikirlər səsləndirib. Lakin Azərbaycan ordusu 44 günlük müharibədə düşməni Laçını qaytarmağa vadar etdi. Bu isə Prezident İlham Əliyevin uzun illər ərzində apardığı siyasətin bariz nümunəsi kimi dəyərləndirilir. Artıq ermənilər Laçın və digər ərazilərimizin işğalının bir daha mümkün olmayacağını başa düşürlər. İndi də Ermənistandakı revanşist qüvvələr Laçının bəzi kənd və bölgələri ilə bağlı xəyallar qurmağa çalışırlar. Lakin məlumdur ki, münaqişə Azərbaycanın istədiyi kimi başa çatıb. Bundan sonra söhbət yalnız Azərbaycan və Ermənistan arasında sülh sazişinin imzalanmasından gedə bilər”.\nPolitoloqun sözlərinə görə, bundan sonra Laçın və digər ərazilərin abadlaşdırılması istiqamətində hökumət tərəfindən aparılan işlərə şahidlik edəcəyik: “Yol xəritələrinin və böyük layihələrin hazırlanması onu göstərir ki, istər daxili, istərsə də xarici investisiyalar hesabına tezliklə həmin bölgələrin abadlaşacağını görəcəyik. Onu qeyd etməliyik ki, 1990-cı illərin əvvəllərində Azərbaycanda vəziyyət gərgin idi. Bu gərginlikdən istifadə edən ermənilər torpaqlarımızın işğalını həyata keçirdilər. Lakin hazırkı vəziyyət onu göstərir ki, ölkə daxilindəki sabitlik və uğurlar, Prezidentin apardığı professional siyasətdən asılıdır”.\n16, İyun - 14:38104\n15, İyun - 20:321836\n14, İyun - 21:121598\n15, İyun - 23:451520


Redaktor bildirib ki, son ayda qəzetin əməkdaşları Seymur Həziyev və Ramin Deko oğurlanaraq döyülüb. Bir neçə il öncə, müxbir Fikrət Hüseynli oğurlanaraq bıçaqlanıb. Fotoreportyor Aqil Xəlil ürək nahiyəsindən bıçaqlanıb. Mirzə Sakit və Qənimət Zahid həbsə məhkum edilib.\nAzadlıq qəzetinin redaktoru Qənimət Zahid Amerikanın Səsi radiosuna müsahibəsində ölkədə çap mediasının durumu, problemləri, jurnalistlərin fiziki təzyiqə məruz qalmaları və problemin həlli yollarından danışıb.\nSual: Azərbaycanın çap mediasının mövcud durumunu necə qiymətləndirirsiniz? Problemlər nədir?\nCavab: Durum çox ağırdır. Ən əsas problem Azərbaycan hakimiyyətinin alternativ informasiyaya dözümsüz yanaşmasıdır. Bundan sonra, ciddi problemlərdən biri texnoloji proseslə bağlıdır. Azərbaycanda çap mediasının çapı üzərində çox ciddi monopoliya var. Qəzet kağızının idxalı tam monopoliyadadır. Qəzetlərin satış işləri də bərbad vəziyyətdədir. Bütün bunlar çap mediasının problemləridir.\nSual: Redaktoru olduğunuz Azadlıq qəzeti ölkədə ən çox tirajı olan müxalif qəzetlərdən biridir. Reklamla bağlı vəziyyət necədir? Nə qədər reklam cəlb edə bilirsiniz?\nCavab: Biz reklam cəlb edə bilmirik. Ona görə ki, Azadlıq qəzetinə reklam verməkdən qorxurlar. Onlar hakimiyyətin qəzəbinə tuş gələ bilər. Eyni zamanda, potensial reklamvericilər Azərbaycan hakimiyyətində bizneslə məşğul olan dövlət məmurlarıdır. Onlar istəməz ki, müxalif qəzetin maliyyə büdcəsinin möhkəmləndirilməsində iştirak etsinlər.\nSual: Bir illik reklam büdcəniz təxmini nə qədərdir?\nCavab: Bu o qədər gülməli rəqəmdir ki, məbləği deməkdə çətinlik çəkirəm. İllik reklam büdcəsi 10 min manatdan da aşağıdır.\nSual:Qəzetiniz yalnız satışdan əldə edilən vəsaitlə dolanır?\nCavab: Azadlıq qəzeti birmənalı şəkildə satışdan əldə edilən vəsaitlə yaşayır və alternativ maliyyə mənbəyi yoxdur.\nSual: Azadlıq qəzetinə qarşı son illər nə qədər məhkəmə çəkişməsi olub? Qəzet və əməkdaşları nə qədər miqdarda cərimə olunub?\nCavab: 2008-ci ilədək müxtəlif məhkəmə iddiaları ilə Azadlıq qəzetinin üzərinə yarım milyon dollardan çox cərimə qoyulmuşdu. Sonra, mən həbsdə olduğum zaman eşitdim ki, həmin cərimələr dondurulub. Hazırda, cərimə məsələsi aktual deyil. Bununla yanaşı, hər bir iddia üzrə qəzet Avropa İnsan Hüquqları Məhkəməsinə şikayət verib.\nSual: Bir zaman, Azadlıq qəzetinin bank hesabına da həbs qoyulmuşdu. Bu indi də qüvvədədir?\nCavab: İndi qəzetin bank hesabında həbs yoxdur. Elə o vaxt, qadağa götürülüb.\nSual: Son günlərdə də qəzetinizin əməkdaşlarının fiziki təzyiqlərə məruz qalması barədə məlumatlar var idi. Son illər qəzetin neçə əməkdaşı fiziki təzyiqə məruz qalıb?\nCavab: Son ayda qəzetimizin əməkdaşları Seymur Həziyev və Ramin Deko oğurlanaraq döyülüb. Bir neçə il öncə, müxbir Fikrət Hüseynli oğurlanaraq bıçaqlanıb. O sonralar da təqiblərə məruz qaldı və ölkəni tərk etməyə məcbur oldu. Fotoreportyorumuz Aqil Xəlil ürək nahiyəsindən bıçaqlanıb. Davamlı izlənmələr və təqiblərdən sonra beynəlxalq təşkilatların köməyi ilə ölkəni tərk edib. Mirzə Sakit və mən həbsə məhkum edilmişik. Bir sözlə, Azadlıq qəzeti son illərdə həm fiziki, həm də maliyyə təzyiqlərinə, təqiblərə ən çox məruz qalan media qurumudur.\nCavab: Ayrılıqda götürülmüş, media xoşbəxtliyini Azərbaycan kimi ölkələrdə təsəvvür etmək mümkün deyil. Mətbuat azadlığı fundamental azadlıqların tərkib hissəsidir. Əgər, Azərbaycanda fundamental azadlıqlar bütün parametrlər üzrə pozulursa, çoxsaylı qanunların qəbulundan, qərarlardan, siyasi bəyanatlardan asılı olmayaraq media azadlığı ayrılıqda bərpa edilə bilməz. Bu, yalnız xəyal olar. Problemin həlli ölkədə demokratiya ənənələrinin formalaşdırılmasından və tolerant hakimiyyətin olmasından keçir.


Shutter Island filminin analizi | Kinoms - Kinolar, Seriallar\nShutter Island filminin analizi\nShutter Island, dilimizə tərcümədə Zindan Adası filmi Teddy adlı bir detektivin adaya gəlib dəlixanadan qaçmış bir ruhi xəstənin necə qaçdığını və hara qaçdığını araşdırmasından danışır…danışır?!\nBaşlanğıcda bütün hadisələrin təmiz və şübhəsiz getməsi bizdə bu təsəvvürü yaradır. Xəstəxandan qaçan qadının – Rachel Solando‘nun o şəkildə qaçması, o cür adada uzağa gedə bilməsi üçün heç bir ehtimal olmaması və ətrafdakıların buna münasibətinin məntiqsiz olması ilk şübhələri ortaya qoyur. Bu arada Detektiv Teddy ölmüş arvadı və onun tez-tez sayıqladığı Andrew Laeddis ilə yuxularından oyanmağa davam edir. Teddy’nin Andrew Laeddisin ardınca düşmə fikri, Rachel Solandonun birdən-birə o qədər tufanın arasında yarasız şəkildə yerinə qayıtması məsələnin fərqli olduğunu düşünməmizə ilk təkanı verir, belə ki fimdə 2 dəfə onun çölə yalınayaq çıxdığı faktı vurğulanır. Çarəsiz olanları qəbul etməli olan Teddy’nin ağlında artıq 2 sual var 67-ci xəstə kimdir? Andrew Laeddis haradadır?\nBəli, Andrew Laeddis, bu adı ilk dəfə arvadından eşidirik:\n– Rachel Solando buradadır, deməli o da buradadır.\nBu andan o Andrew Laeddisin axtarışına başlamışdı və bunu əsl məqsədi kimi görürdü. Tufandan sonra fürsət tapan Teddy və partneri Chuck Blok C’yə giriş edirlər.\nBir yerdən sonra kolidorlarda tək gəzən Teddy kiminsə Laeddis deyə pıçıldadığını eşidir. O köhnə dostu ilə rastlaşır və söhbət etməyə başlayırlar. Teddy’nin Laeddis haqqında dediyi yadınızdadır? Kibritlər! Sizcə köhnə dostu ilə dialoq səhnəsində detektivin kibrit yandırmasının bu qədər önə çıxarılmasında bir məqsəd yoxdur? Bəs Laeddisin kibritlərə olan həvəsi? Bəs filmin afişasındakı kibrit?\nBəli Teddy deyə tanıdığımız şəxs əslində Laeddisdir. Bəs necə?\nBu nöqtədən sonra film bizə Laeddisin kim olduğunu deyir əslində və bunu izah etməyə başlayır. Amma bundan əvvəl də çox önəmli bir nöqtə var. Görünməz stəkan! Yəqin ki, o sizin də ağlınızda suallar qoyub, hətta film bitdikdən sonra belə. Orada 2 çəkiliş bucağı diqqət çəkir, ilki Teddy tərəfdən çəkiliş, ikincisi qadın tərəfdən. Teddy stəkanı “görmür”, amma mövcuddur. Bu Teddy’nin su ilə(göl ilə) bağlı xatirəsinin canlanmasından və onu suyu görmək istəməməsindən irəli gəlir. Filmdə yağış səhnələrinə diqqət yetirsəniz bu Teddy üçün hər zaman xatirələrlə sonlanır. “Niyə hər yerin yaşdır?” Əgər filmdə bizə ip ucu verən şeylərdən biri kibritdirsə, digəri görünməz stəkandır. İlk bucaq, Teddy stəkanı görmür:\nİkinci bucaq, qadın tərəfdən stəkan görünür və stəkan sadəcə içindəki su qurtarandan sonra səhnəyə daxil olur:\nDaha sonra bir şəxs daha qarşımıza çıxır, bir həkim və onun adı da Rachel Solandodur. Hər şey rahatca aydınlaşa bilərdi amma bu nöqtədə film ağlımızı qarışdırır. Əslində elə burada Teddy öz ağlını qarışdırıb bir yalana inanmaq istəyir. Orada söhbət etdiyi qadın onun xəyalıdır və əslində mövcud deyil. Aralarındakı dialoqdan isə belə çıxır ki, bu dəlixanada əslində insanlar üzərində təcrübə aparılır və fərqli yeməklərə, siqaretə qatılmış dərmanlarla insanlar ruhi xəstəyə çevrilir. “Teddy” özünü buna inandırmaq istəyirdi, çünkü ağlının belə qarışıq olduğunu özünə başqa cür izah edə bilmirdi.\nBuna özünü yaxşıca inandırdıqdan sonra fənərə doğru hərəkətə keçir və içəri daxil olur. Əlində boş silan, stolun üzərində özünün əslində oyuncaq olan silahı və qarşısında həkim ilə partneri. Burada onun əslində arvadının qatili olduğu, arvadı Doloresin isə 3 uşağının qatili olduğu izah olunur. Yəni Rachel Solando personajı əslində onun arvadının xarakterinə sahib idi.\nBurada hər şey aydın olmuş olur amma yenə də insanın ağlında bunların doğrudan da “Teddy”nin dəli olduğu yoxsa dəlixananın baş həkiminin onu aldadaraq dəli eləmək istədiyi barədə şübhə qalır. Bu şübhə isə final səhnəsi ilə aradan qalxır. O final səhnəsində “Chuck”a partner dedikdən sonra, “Chuck” həkimlərə tərəf dönüb təəssüflə müalicənin alınmadığını başı ilə işarə edir və “Teddy”ni yuxulatmaq üçün ona tərəf gəlirlər. Və o son replika:\n“Səncə hansı daha pisdir? Bir canavar kimi yaşamaqmı yoxsa yaxşı biri olaraq ölməkmi?”. Yəni o iki şəxsiyyətli olduğunun fərqindədir, amma bunu idarə edə bilmir. Belə ki, Laeddis olaraq yaşamaqdansa, Teddy olaraq “ölməyi” seçir. (Əslində ölmür, sadəcə beyin sinirləri alınır – psixoloji cərrahiyyə – və bədəni yaşasa da filmdəki ifadə ilə desək “zombiyə” çevrilir)\nYuxarıdakı bütün detalları cəmlədikdə bu nəticələrə gəlirik: Laeddis müharibə dövrünü keçirmiş, Daxau həbs düşərgəsində çoxlu insanın ölümünə şahid və səbəb olmuş, psixologiyasına zərbələr almış biridir. Sonradan Marshal detektivi olan Laeddis Doloris adlı gözəl amma psixologiyasında problem olan bir qadın ilə evlənir. Arvadı öz evlərini yandırır. Müalicə alan arvadı ilə göl kənarına köçürlər. Laeddis arvadının müalicəsi ilə doğru məşğul olmur və evə gəldiyində arvadı artıq uşaqlarını göldə boğaraq öldürmüş olur. O da bunun verdiyi qəzəb ilə arvadını öldürür. Laeddis Zindan Adasına yerləşdirilir və burada müalicə almağa başlayır. O özünə Teddy adında ikinci bir şəxiyyət yaradır, arvadının uşaqlarını özünün də arvadını öldürdüyünə inanmaq istəmir. Film boyu qız uşağı tərəfindən deyilən “Bizi niyə xilas etmədin?” cümləsi də onun yaşadığı günahkarlıq duyğusunu göstərir. Həkimllərin səyləri(bu tip oyunları) nəticəsində, müalicəsi dövründə öz əsl şəxsiyyəti ilə bir neçə dəfə “üz-üzə” gəlsə də içindəki Teddy şəxsiyyəti o qədər güclü olur ki yenidən hər şeyi unudub Teddy’ə çevrilir. Ətraf üçün təhlükəli bir xəstə olduğu üçün də, müalicədə öz əsl şəxsiyyəti ilə üzləşməsi üçün ona verilən son şansdan sonra sinirləri aldırılır.\nFilmin sonu David Cox tərəfindən edilən rəsmi araşdırmanın nəticəsi və kitabdan çıxan nəticə üzrə dəqiqləşdirilib. Biz sizə bu nəticəyə aparan fakt və detalları təqdim edirik.\n8 Şərhlər - "Shutter Island filminin analizi"\nMəqaləni oxudum məntiqə uyğundu ama əgər o oradakı xəstələrdən biri idisə onun çöldə nə işi vardı adadan qıraqda?? Məncə final bölümündəki səhnədə canacar kimi yaşamağı jack aid etmişdi\nÇöldə olması müalicəsi ilə əlaqədar idi. Əslində bunu filmdə dəqiq göstərmək mümkün deyil, çünkü göstərilsə filmin sirri qalmazdı. Kitabda isə həmin hissə xəyalımızda canlandırıldığı üçün onun əslində çöldə olduğunu yox, çöldən gəlirmiş hissinin verildiyini görə bilərik. Personaj 2 şəxsiyyət arasında gedib gəlirdi. Nə vaxtsa əslinə qayıdırdısa da bir müddət sonra yenidən Teddy olurdu. Müalicə üçün Laeddis olduğu zamanda çölə aparılıb, Teddy şəxsiyyətinin simptomları özünü göstərdikdə geri gətirilə bilərdi. Yəni bütün bunlar onun şəxsiyyətini tanımasını təmin etmək üçün qurulmuş bir oyun idi. Əks təqdirdə film Laeddis dəlixanada ikən başlasaydı heç bir təsiri və özəlliyi qalmazdı. Son səhnəyə diqqət edin, Chuck yanına… Read more »\nÇox sağolun bu cvb məni rahatlandırdı\nəla analiz etmisiz həqiqətən , təşəkkür\nƏgər Laeddisin sinir ucları çıxarılırsa və ən son dəniz fənıri səhnəsi gəlirsə deməli sinir uclarını almaq üçün dəniz fənərinə gedilir. Labaratoriya da dəniz fənərindədirsə, içəridəki bütün otaqlara baxanda niyə onu görmüyüb? Buda onu göstərir ki dəli deyil. Buna inandırlırı və həkimi isə onlara inandıra bilmədiklərini bildirmək üçün başı ilə işarə edir.\nBaxanda görmüyübsə çıxan nəticə “dəli deyil” yox, əslində “labaratoriyanın dəniz fənərində olmamasıdır”. Labaratoriyanın orada olduğu elə onun öz düşüncəsi idi. Filmdə başqa fakt var labaratoriyanın dəniz fənərində olması ilə bağlı? Yoxdur. Kitabını oxusanız daha aydın olar bəlkə də sizin üçün. Və yazını da daha diqqətlə oxuyub qeyd elədiyim məqamlar barədə fikirləşin, əksini düşünüzsünüzsə onların üzərində mütaliə edək.\nLeonardonun rolu nece apardığına baxın möhtəşəm ötəsi,məni hələdə azca belə olsa Teddy olduğuna inandırıb.Onun leades olduğuna inanmaq istəmirəm (ama elədi əslində) yəni möhtəşəm bir film\nBir birinə bənzəyən maraqlı filmlər (4-cü hissə)\nƏn yaxşı zombi filmləri\nKateqoriya: Kinematoqrafiya hər bucaqdan, Ən yaxşılar\nƏfsanəvi aktyor Al Pacinon’nun izləməli olduğunuz ən yaxşı filmləri\nİkinci Dünya Müharibəsi’nə aid çəkilmiş “Ən Yaxşı” filmlər\nCrimson Peak və The Walk\nMütləq izləməli olduğunuz ən yaxşı Hayao Miyazaki filmləri\nAktyor Hugh Jackman’ın ən yaxşı filmləri\nLeonardo DiCaprio-nun ən yaxşı filmləri\nSon 15 ildə çəkilən ən yaxşı animasiya filmləri\nKəndlərdə, şəhərlərdə yaşadıq. İndi isə internetdə yaşayırıq.


AJMEDIA Azərbaycanca - Bakı Ali Neft Məktəbinin 10 illiyinə həsr olunmuş tələbələrin Spartakiadasına başlanılıb\nHome ELM VƏ TƏHSİL Bakı Ali Neft Məktəbinin 10 illiyinə həsr olunmuş tələbələrin Spartakiadasına başlanılıb\nBakı Ali Neft Məktəbinin 10 illiyinə həsr olunmuş tələbələrin Spartakiadasına başlanılıb\nELM VƏ TƏHSİL ajmedia\t· 2021-11-22 ·\nTokio, 22 Noyabr, /AJMEDIA/\nBakı Ali Neft Məktəbinin (BANM) yaranmasının 10 illiyinə həsr edilmiş II, III, IV və V kurs tələbələri arasında Spartakiadanın açılışı olub. Tədbirdə BANM-in rektoru Elmar Qasımov, gənclər və idman nazirinin müavini İsmayıl İsmayılov, Təhsil Nazirliyinin Məktəbdənkənar fəaliyyətin təşkili şöbəsinin müdiri Elnur Əliyev, Ali Məktəbin professor-müəllim heyəti, tələbələr iştirak ediblər.\nƏvvəlcə Azərbaycanın ərazi bütövlüyü uğrunda canlarını qurban vermiş şəhidlərin xatirəsi bir dəqiqəlik sükutla yad edilib, sonra Azərbaycan Respublikasının Dövlət Himni səsləndirilib.\nAçılış nitqi ilə çıxış edən Ali Məktəbin rektoru Elmar Qasımov iştirakçıları salamlayaraq Bakı Ali Neft Məktəbinin 10 ildir uğurla fəaliyyət göstərdiyini, ən bilikli və bacarıqlı gənclərin buranı seçdiklərini bildirib. Rektor vurğulayıb ki, Ali Məktəbin tələbələri yüksəkixtisaslı mühəndis kimi yetişərək ölkə iqtisadiyyatına, sənayesinə töhfələr verirlər: “Bu gün böyük fəxrlə deyə bilərəm ki, Bakı Ali Neft Məktəbi ölkənin ən nüfuzlu ali məktəbinə çevrilə bilib. Azərbaycan Respublikasının Prezidenti cənab İlham Əliyev qarşısında, Azərbaycan cəmiyyəti qarşısında, SOCAR qarşısında etimadı doğrultduğumuz üçün böyük şərəf duyuruq”.\nRektor Ali Məktəbdə idmanın inkişafına böyük əhəmiyyət verildiyini qeyd edərək bildirib ki, 2014-cü ildən BANM-də İdman Klubları fəaliyyət göstərməyə başlayıb və sevindirici haldır ki, yarandığı gündən böyük maraqla qarşılanaraq tələbələrin ən sevimli klubları arasında yer alıb. Elmar Qasımov bu gün başlayan və bir neçə ay davam edəcək Spartakiadada komandalar arasında maraqlı mübarizə aparılacağına inandığını əlavə edib.\nTədbirdə çıxış edən gənclər və idman nazirinin müavini İsmayıl İsmayılov ölkədə idmanın inkişafından, bu sahəyə dövlətin qayğısından bəhs edərək gənclərin idmana marağının artırılmasının vacibliyini vurğulayıb. Nazir müavini Bakı Ali Neft Məktəbinin təhsildə olduğu kimi idman sahəsində də nümunəvi ali məktəb olduğunu qeyd edib. O, BANM-də idmanın inkişafı üçün yaradılan şəraiti yüksək qiymətləndirib.\nTəhsil Nazirliyinin Məktəbdənkənar fəaliyyətin təşkili şöbəsinin müdiri Elnur Əliyev çıxışında Azərbaycanda təhsilin inkişafı, Dövlət başçısının bu sahəyə diqqət və qayğısından danışıb. Nazirlik rəsmisi Bakı Ali Neft Məktəbinin təhsil səviyyəsi, maddi-texniki bazası baxımından ölkədə təhsilin inkişafının bariz nümunəsi olduğunu qeyd edib.\nSpartakiadada idmanın basketbol, voleybol, şahmat, stolüstü tennis, mini futbol və üzgüçülük növləri üzrə yarışlar keçiriləcək. Voleybol yarışlarında 17 komanda (Qızlar arasında 5 komanda, oğlanlar arasında 12 komanda), futzal yarışlarında 17 komanda, basketbol yarışlarında 10 komanda iştirak edir. Bundan başqa, fərdi idman növlərindən şahmatda 60 nəfər, stolüstü tennisdə 65, üzgüçülükdə 30 tələbə yarışacaq.


Ölkə ərazisində ümumi sahəsi 395 km² olan 450 göl var. Sarısu gölü Azərbaycanın ən böyük gölüdür və Kür-Araz ovalığında yerləşir.\nAxar.az Sey-yah.com-a istinadən Azərbaycanın ən gözəl 10 gölünü təqdim edir:\n1. Göygöl, Göygöl rayonu\nGöygöl Gəncə şəhərindən 25 km məsafədə, dağların və yaşıl meşələrin qoynunda yerləşir. 1139-cu ildə Gəncədə baş vermiş zəlzələ nəticəsində Kəpəz dağının bir hissəsi uçaraq Ağsu çayının qarşısını kəsib və nəticədə şəffaf suyu olan Göygöl yaranıb. Dəniz səviyyəsindən 1556 metr yüksəklikdə yerləşir. Uzunluğu 2800 metr, dərinliyi isə 96 metrdir. Göldə qorunmaqda olan forel balıqları yaşayır. Göygöl ərazisində ümumilikdə 19 göl var. Bunlardan 7-si böyük göllər sırasına daxildir. Göygöl Azərbaycanın ən dərin gölüdür.\n2. Sarısu gölü, İmişli-Sabirabad\nAzərbaycanın ən böyük gölü, İmişli və Sabirabad rayonları ərazisində Kür çayının sahili boyunca şimal-qərbdən cənub-şərqə doğru 22 km uzanan və bir-biri ilə əlaqəli dörd göldən biri olmaqla, çay-dərə eroziya mənşəlidir, nisbətən böyük göllər sırasına daxildir, şirinsuludur. Suyunu əsasən Şərbətqobu vasitəsilə Ağ göldən, yeraltı və yağıntı sularından alır, Kür çayına axını var. Azərbaycanda göllərin sahəsinə görə sıralamasında Xəzər dənizindən sonra ikincidir. Sarısu gölünün sahilboyu ərazisini qamışlıq və bataqlıq təşkil edir. Gölün maksimal dərinliyi 6 m-dir. Sarısu gölünün faunası əsasən balıqlardan (çəki, sazan, karp, vobla), heyvanlardan (çöl donuzu, bataqlıq donuzu) ibarətdir. Bundan başqa, burada olan əlverişli şərait hər il 300-350 min müxtəlif növ quşun (ördək, qaşqaldaq, qaz, sultan toyuğu, balkan, boz vağ) qışlamasını təmin edir.\n3. Maralgöl, Göygöl rayonu\nDəniz səviyyəsindən 1902 metr hündürlükdə yerləşən Maralgöl Göygöldən bir az aralıda yerləşir. Bu gölün sahəsi 23 hektar, ən dərin yeri 60 metrdir. Göygöllə Ağsu çayı vasitəsi ilə birləşir.\n4. Batabat gölü, Naxçıvan\n5. Ağ göl, Ağcabədi\nAğ göl Azərbaycanın ən məşhur çöl-göl ekosistemi olub, köçəri və yerli quşların və digər heyvanların məskunlaşdığı ərazilərdən biridir. Ağ gölün qorunmasının beynəlxalq əhəmiyyəti var. Bu da göldə adları Beynəlxalq Təbiəti Mühafizə İttifaqının "Qırmızı Siyahı"sına və Azərbaycanın "Qırmızı Kitabı"na daxil edilmiş quşların məskunlaşması ilə bağlıdır. Ağ göl Kür və Araz çaylarının mütəmadi daşqınları nəticəsində yaranıb.\n6. Əmbil gölü, Şabran\nŞabran çayının yuxarı axını hövzəsində yerləşən gölün adı ərəb dilindəki "əm" (camaat, icma), tat dilindəki "bil" (bataqlıq) sözlərindən ibarət olub icma, camaat gölü mənasını verir. Əmbil gölünə hansı mənbədən suyun gəlməsi məlum deyil. Ehtimallara görə, gölün dərinliklərində bulaq qaynayır. Gölün suyunun duru olması da bununla bağlıdır.\n7. Nohur gölü, Qəbələ\nQəbələ şəhərindən 3 km şərqdə, Nohurqışlaq kəndindən 1 km şimalda, Güllüburun, Göydağ və Yumuru dağların arasındakı təbii çuxurda, dəniz səviyyəsindən 700 m hündürlükdə yerləşir. 1949-cu ildə bu gölün cənub hissəsində – Güllüburun dağı ilə Yumuru dağ arasında uzunluğu 850 m, hündürlüyü 8-10 m, eni 4-6 m olan torpaq bənd çəkilərək su anbarı yaradılıb. Maksimum dərinliyi 24 m-dir. Qəbələ-İsmayıllı-Bakı avtomabil yolunun kənarında yerləşən göl yerli əhalinin, turist və qonaqların ən çox maraq göstərdikləri istirahət zonalarından biridir. Bəzən sərt keçən qış aylarında Nohur gölün səthi tamamilə buz bağlayır.\n8. Xanbulan, Lənkəran\n9. Candargöl, Ağstafa\n10. Çənlibel gölü, Quba\n2016.10.27 / 00:02


Köhnə format, yeni ad - » SportFM.Az - İdman xəbərləri\nKöhnə format, yeni ad - Futzal üzrə Çempionlar Liqası\nUEFA Futzal kuboku yeni mövsümdən Çempionlar Liqası adlanacaq. Buna qədər Avropa klub turniri 32 dəfə keçirilib. İlk dəfə 1984-cü ildə təşkil edilən yarış 2001/02-ci il mövsümündən UEFA Futzal kuboku adlanmağa başlayıb. Bu ad altında 17 mövsümlük yol qət edən UEFA nəhayət yarışı çempionların adına layiq adlandırmaq qərarına gəlib.\nSportfm.az xəbər verir ki, buna görə də 33-cü klub qitə birinciliyi Çempionlar Liqası adı altında keçiriləcək. Format isə dəyişməyib. Sadəcə, klub reytinqində ən yüksək göstəriciyə malik 4 ölkə - Rusiya, İspaniya, Portuqaliya və Qazaxıstan 2 iştirakçı ilə təmsil olunacaq. Buna görə də, UEFA-nın 55 üzvü olsa da, yarışda ilk dəfə 59 komanda mübarizə aparacaq. Ölkəmiz bu siyahıda Ukraynadan sonra 6-cı pillədə qərarlaşıb və buna görə də ancaq ölkə çempionu – “Araz”la təmsil olunacağıq. Komandamız mübarizəyə yenə əsas mərhələdən başlayacaq. Buna qədər cari ildə avqustun 28-dən sentyabrın 2-dək ilkin mərhələnin oyunları keçiriləcək. Əsas mərhələ oktyabrın 2-dən 7-dək, elit raund noyabrın 13-dən 18-dək təşkil ediləcək. “Dördlər finalı” aprelin 25-i 27-i və ya 26-sı 28-i tarixlərində keçiriləcək. Apreli 25-də və ya 26-da yarımfinal, ayın 27-də və ya 28-də isə üçüncü yer və həlledici matça şahidlik etmək mümkün olacaq. İlkin, əsas və elit raund oyunları erkən də başlaya bilər, bunun üçün qrupda yer alan komandaların hamısı razılıq verməlidir. Püşkatmaya gəldikdə, iyulun 5-də ilkin və əsas, oktyabrın 14-də, elit mərhələnin iştirakçıları rəqiblərini tanıyacaq. “Dördlər finalı”ndakı cütlüklər isə 2019-cu ildə bilinəcək. Hələlik dəqiq vaxt təsdiqlənməyib.\nÇempionlar Liqasında iştirakı dəqiqləşən komandaların adlarını diqqətinizə çatdırırıq: “İnter”, “Barselona” (hər ikisi İspaniya), “Qazprom-Yuqra”, “Sibiryak” (hər ikisi Rusiya), “Kayrat”, “Aktobe” (Qazaxıstan), “Prodexim Xerson” (Ukrayna), “ARAZ” (AZƏRBAYCAN), “Doboveç” (Sloveniya), “Era-Pack Chrudim” (Çexiya), “İnformatica Timişoara” (Rumıniya), “Slov-Matik” (Slovakiya), “Hovokubo” (Hollandiya), “Halle - Guik” (Belçika), “Mostar” (Bosniya və Herseqovina), “Lidselmaş Lida” (Belarus), “Rekord Bielsko-Biala” (Polşa), “Veles” (Makedoniya), “KaDu” (Finlandiya), “Nikars” (Latviya), “Sanderjord” (Norveç), “Uddevalla” (İsveç), “Reading Eskolla” (İngiltərə), “Doukas” (Yunanıstan), “Dinamo” (Moldova), “JB Gentofte” (Danimarka), “Çelik” (Monteneqro), “Varna City” (Bolqarıstan), “Fidell” (İsveçrə), “Leo” (Ermənistan), “Enkamp” (Andorra), “Vytis” (Litva), “Tirana” (Albaniya), “Makkabi Nahalat İtzhak” (İsrail), APOEL (Kipr), “Kardif University” (Uels), “Tallinna Kosmos” (Estoniya), “Lynx” (Cəbəllütariq), “Valletta” (Malta), “Murata” (San Marino), “Vattcell” (Şotlandiya), “Nohenstein - Ernstthal” (Almaniya), “Feniks” (Kosovo), “Murexin Allstars” (Avstriya), “Racinq” (Lüksemburq), “Belfast Yunayted” (Şimali İrlandiya), “Vangir Jupiters” (İslandiya).\nPortuqaliya (iki komanda), İtaliya, Serbiya, Xorvatiya, Macarıstan, Türkiyə, Fransa, Gürcüstan, İrlandiya, Farer adaları və Lixtenşteyni hansı komandaların təmsil edəcəyi isə hələ dəqiqləşməyib.\n"Qarabağ"ın potensial rəqibləri məlum oldu\nBu gün UEFA Avropa Liqasının pley-off mərhələsinə yekun vurulacaq


Tahir Kərimov Salyandakı villasını neçiyə satır? “Çevrilişi bilirdim, bilərəkdən atəş açdım İlham Əliyev sərəncam imzaladı Fermerdən 40 qəpiyə alınan üzüm niyə 3 manata sa Vidadi Zeynalov 8, Beytulla Hüseynov 10 milyon m “Üçünün də vəziyyəti ağırdır” – Nazirlikdə Gəncədə hesabat yığıncağı… Türkiyədə növbəti FETÖ əməliyyatı: azərbaycanlı “Alfa Sığorta”da ləğv edildi İlham Əliyevin sakinlərlə dialoqu – Fotola Kriminal avtoritetin oğlu öldürüldü – Atasının n Əhali qurban kəsə biləcək? – Bakı sakinləri danışdı\n07 Sentyabr 2016 / 12:28 / Baxış sayı: 3140 Qarşıdan İslam aləmində ən müqəddəs bayramlardan biri – Qurban Bayramı gəlir. Bütün müsəlman aləmində Qurban Bayramı hər il hicri təqvimi ilə Zilhiccə ayının 10-cu günündən başlayır və adətən üç gün davam edir.\nMərasimlərdə qoyun, qoç, inək, dana və ya dəvə kəsilir, kasıblara paylanır. Hamıya bərabər pay verilir.\nSentyabrın 12 və 13-də bütün dünya müsəlmanları kimi Azərbaycan xalqı da müqəddəs bayramı qarşılamağa hazırlaşır. Bəs Bakı sakinləri bayramı necə qarşılayacaq? Qurbanlıq heyvanların satış bazarı əhalini qane edirmi?\nElə bu suallara cavab tapmaq üçün A24.Az olaraq şəhər əhalisinə üz tutduq. Onların verdiyi cavabları isə aşağıda videoda izləyə bilərsiniz.


Apple adapteri 24V 2A nazik - Bakıda ən ucuz qiymətə ★ «iComp» internet mağazasından alın!\n> Apple adapterləri\n> Apple adapteri 24V 2A nazik\nMəhsul kodu: 1025\nTəsvir Apple adapteri 24V 2A nazik\nApple 24V 2A (nazik) adapterinin uyğun gəldiyi modellər:\nA1036,M8483,A1021,ACG4, M7332(PBG4/Ibook 2usb), M8243 A/Z,M84457 LL/A, M8457 LL/A,M8482, M8457Z/A,M8576LL/A,M8942 LL/A,M8943 LL/A, A1021, M7332\nBunlara baxmağınız məsləhətdir: Apple adapteri 24V 2A qalın\nKateqoriyaya geri qayıtmaq: Apple adapterləri\nApple adapteri 24V 2.65A adapteri ilə Bakıda ucuz qiymətə satışı ilə tanış ola bilərsiniz. Apple 24V 2.65A adapterini Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!\nApple adapteri 24V 2A qalın\nApple adapteri 24V 2A (qalın) ilə Bakıda ucuz qiymətə satışı ilə tanış ola bilərsiniz. Apple 24V 2A (qalın) adapterini Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!\nApple Macbook 45W MagSafe 2 adapteri\nBakıda Apple Macbook 45W MagSafe 2 adapterinin ucuz qiymətə satışı ilə tanış ola bilərsiniz. Apple Macbook 45W MagSafe 2 adapterini Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!\nApple Apple Macbook 85W MagSafe 2 adapteri\nBakıda Apple Macbook 85W MagSafe 2 adapterinin ucuz qiymətə satışı ilə tanış ola bilərsiniz. Apple Macbook 85W MagSafe 2 adapterini Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!\nApple Macbook 60W adapteri\nBakıda Apple Macbook 60W adapterinin ucuz qiymətə satışı ilə tanış ola bilərsiniz. Apple Macbook 60W adapterini Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!\nApple Macbook 60W MagSafe 2, Original adapteri\nBakıda Apple Macbook 60W MagSafe 2, Original adapterinin ucuz qiymətə satışı ilə tanış ola bilərsiniz. Apple Macbook 60W MagSafe 2, Original adapterini Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!\nApple Macbook 60W, Original adapteri\nBakıda Apple Macbook 60W, Original adapterinin ucuz qiymətə satışı ilə tanış ola bilərsiniz. Apple Macbook 60W Original adapterini Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!\nAspire 5520/5720/7520 seriyası üçün Acer AS07B31 Batareyası\nAcer AS07B31 Batareya modelinin Bakıda ucuz qiymətə satışı ilə tanış ola bilərsiniz. Acer AS07B31 Batareyasının Bakıda topdan satış ucuz qiymətə rəsmi zəmanətlə nəğd və ya köçürmə yolu ilə almaq istəyirsinizsə, onda bizim dükana müraciət edin!


Arvadın xalatında gizlətdiyi telefonu düşdü və... - Suraxanıdakı qətlin təfərrüatı - FOTO - Unikal.org\nBakı Apellyasiya Məhkəməsində Tural Kazımovun (1988-ci il təv.) CM-nin 120.1-ci (qəsdən adam öldürmə) maddəsi ilə cinayət işi üzrə məhkəmə prosesi yekunlaşıb.\nUnikal.org xəbər verir ki, ötən il iyunun 20-də Bakı ş. sakini Tural Kazımov Suraxanı r/n 32-ci polis bölməsinə təslim olaraq arvadı Maya Xeyrişlini (1991-ci il təv.) qısqanclıq zəmnində öldürdüyünü bildirməklə, qadının istifadəsində olmuş mobil telefonu polislərə təqdim edib. Araşdırma zamanı, telefonun müvafiq bölməsində çoxlu sayda oğlan adlarının olması, elə həmin gün Tural Abbasov soyadlı şəxsdən sms və 1 dəfə zəng gəlməsi müəyyən edilib. Hadisə yerinə baxış zamanı məlum olub ki, cinayət Qaraçuxur qəsəbəsi, E.Bəkirov küçəsindəki 33 №i evdə baş verib. Maya Xeyrişlinin meyiti mətbəx otağında aşkar edilib.\nMəhkəmə-tibbi ekspertizasının rəyinə əsasən, Maya Xeyrişlinin ölümünə - boyun üzvlərinin əllə sıxılması nəticəsində baş vermiş mexaniki asfiksiya səbəb olub.\nİstintaqla müəyyən edilib ki, Tural Kazımov axşam saat 20 radələrində işdən yaşadığı evə gəlib, mətbəx otağında kresloda əyləşib. Arvadı oturduğu divandan, yerdə olan paltarları əyilib, götürərkən, xalatının açıq qalan ön hissəsindən "Huawei" markalı mobil telefon düşüb. Bunu görən Tural dərhal telefonu yerdən götürüb. Həmin nömrəyə Tural adlı şəxsdən zəng gəlib, o cavab verdikdə sonuncu əlaqəni kəsib. Kazımov naməlum şəxsin kim olması, onun mobil telefon işlətməsinə qadağa goyduğu halda nə vaxtdan gizlincə telefon işlətməsi ilə bağlı Mayanı sorğu-sual edib. Yoldaşı cavab vermədiyindən, onun xəyanət etməsinə əmin olub, bu səbəbdən qısqanclıq zəmnində divanda oturan qadının boğazını əlləri ilə tutub, sıxmaqla qəsdən həyatdan məhrum edib.\nİş üzrə dindirilən Tural Kazımov 2006-cı ildə Maya Xeyrişli ilə ailə həyatı qurduğunu, həmin nigahdan üç övladı olduqlarını bildirib. Arvadı heç yerdə işləməyib, özü xırda ticarətlə məşğul olub. Mayaya telefon işlətməyə icazə verməyib. Həmin axşam həyətdə oynayan uşaqların, mübahisə etmələrini görməməsi üçün, mətbəx otağının qapısını içəridən bağlayaraq, pəncərənin pərdəsini çəkib. İlk olaraq yoldaşını oturduğu yerdə sinəsindən tutub, silkələyərək telefonun haradan çıxmasını və həmin şəxsin kim olmasını soruşub, lakin sonuncu cavab verməyib. Hirsləndiyindən əlləri ilə boğazından sıxıb ki, cavab versin. 1-2 dəqiqə keçəndən sonra arvadının əlində halsızlaşdığını görüb, dərhal əlini boğazından çəkib. Maya ağzı üstə döşəməyə yıxılıb.Sonra qardaşı Vüsala və Məhəmmədə zəng vurub, Mayanı öldürdüyünü bildirərək, evə gəlmələrini deyib. Məhəmməd evə gəlib təcili yardıma zəng vurub, həkimlər gələrək arvadının öldüyünü təsdiq ediblər. Sonra Vüsalla birlikdə bölməyə gedib.\nBakı Ağır Cinayətlər məhkəməsinin hökmü ilə T.Kazımov 10 il müddətinə azadlıqdan məhrum olunub.\nHökmdən dövlət ittihamçısı protest, məhkum isə apellyasiya şikayəti verib.\nBakı Apellyasiya Məhkəməsi birinci instansiya məhkəməsinin hökmünü qüvvəsində saxlayıb.(Publika.az)


2 paket labne pendiri\n100 q. Bitter şokolad\nUnu, kirşanını, qabartma tozunu və vanili əlavə edirik. Bu materialların ortasını hovuz kimi açırıq. Ortaya otaq temperaturunda yumşalmış kərə yağını qoyuruq. Yumurtasını qırırıq. Ortadakı kərə yağı və yumurta yoğururuq. Kənardan un alaraq xəmiri yaxşıca yoğururuq. Yarım çay stəkanı soyuq su tökürük və yoğurmağa davam edirik. Ələ yapışmayan xəmir əldə edirik. Yağlanmış piroq qəlibinə gəldiyimiz xəmiri qoyuruq. Əlimizlə xəmiri genişləndiririk və qəlibi tamamilə örtürük. Qəlibin kənarlarına qədər xəmiri yüksəldirik.\nDaxili xərci üçün, bitter şokoladı parçalayıb istiliyə dayanıqlı şüşə qaba qoyuruq. Buxarı üstünə oturdub mən mari üsulu əridirik. Şokolad çatanda şəkər tozu tökürük. Çırpma teliylə sürətli qarışdırırıq. Kasa buxar üstündən alırıq və yumurtaları qırırıq. Kakao da götürüb çırpma teliylə qarışdırmağa davam edirik. Son olaraq labne pendirini qoyuruq, qarışdırırıq. Piroq qabarit ölçülü xəmirin üzərinə şokoladlı xərci tökürük. Əvvəldən isidilmiş 180 dərəcəlik sobada bişiririk. Sobadan qaldırdığımız piroqu soyumağa qoyuruq. Üzərinə hindistan qozu səpərək süfrəyə veririk.\nTarix: 26.03.2015 / 11:59 Müəllif: Nurana Baxılıb: 142\tBölmə: Şirniyyatlar\nAygun kazimova porno Vaqif Əliyev II əsgərlik derman Goyerti xatire seiri Nusret Kesemenli Seirleri mezar serler Mən Sənin Bildiyin Qadınlardan Deyiləm January Palıd ağacı gul ve ciceyin ferqi Göyərti İlyas xoca Sen Awiksin Arkadaw atalar sozu yalana aid Menali Cumleler Elçin Musaoğlu Fazil Qlomerulonefrit Yanagina Bew Cumle Aşkarlıq aynasında film 1989 fil ayaqi xestelik harda tam mualice olunur Hamlet Qurbanov Milli bomba film 2004 quzğun haqqında Parawut Alla Puqaçova ibtidai memarlıq ana ve pactalyon Humeyni Bolen UCA ALLAHA QARŞI PİS ZƏNNDƏ OLMAQ Yuxuda Hörümçək toru görmək İştahanı necə aldatmaq olar qoruğu vomınor edaletsizliye aid esse golden fox Mobil Telefon Cinsi Aktivliyə Ziyandır Mişel Kretu Misirdə fəlsəfə Dəriniz bu 7 liklə parlaq OLUM FERMANIM DUNYANIN EDALETLI OLDUGUNU KIM GOR Liderlik Misir memarlığı Qıvrım saçlara qulluq


Yeni müşavirin Şimali Koreyaya hücum planı –Bolton beynəlxalq hüququ çeynəmək istəyir - TƏHLİL » YeniSözçü qəzeti\nCon Bolton – prezident Trampın yeni milli təhlükəsizlik məsləhətçisi bazar ertəsi, aprelin 9-da vəzifəsinin icrasına başlayacaq. Altı həftə əvvəl o, "Şimali Koreyanın ilk cəhdinə qarşı hüquqi əsas” başlıqla "Wall Street Journal”-da Şimali Koreyaya hücumun planını ortaya qoyub.\n"Şimali Koreya ilə bağlı ABŞ kəşfiyyatının boşluqlarını nəzərə alaraq, son dəqiqəyə qədər gözləməməliyik”, – deyə Bolton xəbərdaredici hücum barədə yazmışdı.\nDaniel Vebsterin 1837-ci ildə Karolin məhkəmə iddiasının şərhinə əsaslanan beynəlxalq hüquq qaydalarına görə, çəkindirici (pre-emptiv) hücum qanuni ola bilər, ancaq yalnız düşmənin hücumu labüddürsə – o zaman özünü müdafiə etmə "ani” və ” əzici”dir.\nMəsələn, əgər Amerikanın Şimali Koreyanın öz hərbi qüvvələrinə xəbərdarlıq etdiyini və raketlərin atılması və ya uzun məsafəli raketləri yerləşdirilməsinə dair ABŞ kəşfiyyatının məlumatları varsa, Birləşmiş Ştatlar hücumun gözlənilməz və labüd olacağı fikrini qəbul edə bilər və qanuni olaraq, beynəlxalq hüquqşünasların "əvvəlcədən təyin olunmuş özünü müdafiə” adlandırdıqları şəkildə zərbə endirmək haqqına malikdir.\nAncaq Amerika prezidenti Tramp Şimali Koreyanın raket proqramını davam etdirdiyini və bunun nüvə silahlarının inkişafı ilə nəticələnəcəyini düşündüyü üçün (son nəticədə bu, Pxenyanın ABŞ şəhərlərini risk altında tutma qabiliyyətini artıracaq) ABŞ Şimali Koreyaya hücum edərsə, bu həmlə artıq "gözlənilməz” və ya "pre-emptiv” olmayacaq.\nÇəkindirici hücumlar beynəlxalq hüquq və ya Birləşmiş Millətlər Təşkilatının Nizamnaməsi ilə qanuni deyil. Həqiqətən, nizamnamədə belə bir əməliyyatdan bəhs olunur. Amma bu – "təcavüzdür”.\nPrezident Trampın Şimali Koreyaya qarşı özünümüdafiə zərbəsi üçün konstitusiya səlahiyyətindən məhrum olması səbəbindən daxili hüquqi məsələ yaranır. Müharibəni elan etmək səlahiyyəti yalnız Konqresə aiddir. Onun təsdiqi olmadan Ali Baş Komandanın səlahiyyətləri amerikan qüvvələrini döyüş sahələrinə yalnız fövqəladə hallarda və ya hərbi vəziyyətdə, həm də "müharibə elan etmədən” istifadəsinə imkan verir.\nCənab Boltonun "son dəqiqə”ni gözləmədən hücum etmə israrı Konqresin razılığı olmadan prezidentin belə bir həmləni həyata keçirməsi üçün mübahisəli konstitusiya əsası ilə təmin edəcək.\nHəmin hücumlar "qanuni, lakin qeyri-qanuni” adlandırıla bilər. Yəni İsrail iddia edə bilər ki, qanunun rəsmi pozuntularına bəraət verilə bilər, çünki o, dünyanı İraq və Suriyadan gələn yeni nüvə təhdidlərindən xilas edib.\nŞİMALİ KOREYA LİDERİNİN MÜBHƏM SƏFƏRİ:Çin prezidenti ilə görüşün məqsədləri gizli qalır - TƏHLİL\nLondondakı siyasi böhran növbədənkənar seçkiləri yaxınlaşdırır – Məhkəmə Consonun planını boşa çıxardı


Elmin Bədəlov: İstəyirik ki, Qış Parkında küçə incəsənət festivalı keçirək\nADO sosial mediada:\n“İnsanları teatrdan uzaqlaşdırıblar, biz onlara tərəf getməliyik”\nADO teatrının (Azərbaycan Dağınıq Oda Teatrı) kollektivinə paytaxtda küçə tamaşalarını keçirmək üçün izacə verilmirdi.\nTeatr iki ildir bununla bağlı Mədəniyyət Nazirliyinə və Bakı Şəhər İcra Hakimiyyətinə müraciətlər etsə də, cavabsız qalırdı.\nTeatrın qurucusu, baş rejissor və aktyoru Elmin Bədəlov ötən ilin sonlarında məsələ ilə bağlı məhkəməyə müraciət etdi. 1 saylı Bakı İnzibati İqtisadi Məhkəməsində Bakı Şəhər İcra Hakimiyyətinə və Mədəniyyət Nazirliyinə qarşı keçirilən hər iki prosesi teatrın xeyrinə həll olundu.\nElmin Bədəlov Meydan TV-yə müsahibəsində qərardan sonra teatrda görüləcək işlərdən danışıb. Həmçinin məhkəmə qərarının Azərbaycan mədəniyyəti tarixində əhəmiyyətli olduğunu vurğulayıb:\n-İki ildir ki, həmin qurumlara küçə tamaşalarını keçirməyimizlə bağlı müraciətlər etsək də, rədd cavabı alırdıq. Biz onlardan tələb edirdik ki, səbəb əsaslandırılmış qaydada olsun. Lakin cavab verilmirdi, onlar məsələni bir-birinin üzərinə atırdı. Hər iki məhkəmə prosesinə ayrı-ayrı hakimlər baxırdı. Nazirlik məhkəmə prosesi gedən zaman əsaslandırılmış cavab verdi.\nCavabda göstərilirdi ki, Mədəniyyət Nazirliyi Azərbaycan Respublikasının Qanunvericiliyinə əsasən, küçə və parklarda, ümumiyyətlə, açıq havada tamaşaların, yaxud hər hansı bir tədbirin keçirilməsinə icazə, ya da rəy verə bilməz. Mədəniyyət Nazirliyi tərəfindən istəyimiz təmin olunduğu üçün hakim işə xitam verdi. Sonra isə Bakı Şəhər İcra Hakimiyyətinə qarşı qaldırdığımız iddia işi başlandı. Biz nazirliyin cavabını məhkəməyə təqdim edib, Bakı Şəhər İcra Hakimiyyətinin öhdəliyini xatırlatdıq. Bakı Şəhər İcra Hakimiyyətinin öz nizamnaməsində var ki, tədbilərin keçirilməsinə razılığı və şəraiti onlar yaratmalıdır. Meriya ilə olan proses zamanı hakim bildirdi ki, əslində, küçədə tamaşa oynanılması yaxşı haldır. Meriyanın nümayəndəsi buna etirazını bildirmədi. Sonra hakim qərar çıxardı ki, ADO teatrının meriyaya qarşı iddiası təmin olunsun. Bildiyiniz kimi, küçədə hər hansı bir tədbirlərin keçirilməsi, toplantı yığıncaq, mitinq, nümayiş, küçə yürüşü, piketlərin baş tutması məsələləri Bakı Şəhər İcra Hakimiyyəti ilə razılaşdırılır. İncəsənət və xalq yaradıcılığı ilə bağlı dəstəyi də meriya verməlidir. Lakin nizamnamədə xırda boşluq olduğuna və bu mədəniyyətlə əlaqədardır deyə dırnaqarası yanaşılırdı. Bundan sonra istənilən incəsənət nümayəndəsi küçədə, prospektlərdə yaradıçı nəsə nümayiş etdirmək istəyərsə, artıq iki qurum arasında qalmayacaq. Çünki rəsmi bir qərar var, ona istinad edəcəklər və hamı biləcək ki, bu məsələyə Bakı Şəhər İcra Hakimiyyəti baxır.\n-Bakı Şəhər İcra Hakimiyyətinin məsələ ilə bağlı apelyasiya şikayəti etmək ehtimalı varmı?\n-Qanunvericilikdə nəzərdə tutulmuş formada birinci instansiya məhkəməsi qərar çıxarır və orda müddət qoyulur. İddiamız dekabrın 30-da təmin olundu. Hakim bildirdi ki, qarşı tərəf bir ay ərzində apelyasiya şikayəti verə bilər. Fevralın 1-dək apelyasiya şikayəti edilməsə, bu qərar tam rəsmiləşmiş olacaq. Apelyasiya şikayəti verilsə, çıxarılan qərarın taleyi sual altındadır. Müddətin bitməsini gözləyirik ki, qərar tam rəsmiləşsin. Fevralın əvvəlində Bakı Şəhər İcra Hakimiyyətinə ilk rəsmi müraciətimizi edəcəyik. Küçə üçün hazırlayacağımız tamaşalar hamıya anlaşılan tərzdə olmalıdır. Tutaq ki, 30 dəqiqəlik tamaşadırsa, bir adam gəlib, 5 dəqiqə baxıb, getsə də, nəsə başa düşə bilsin. Müəllif və rejissoru özüm olduğum 30-40 dəqiqəlik “Dikdaban” tamaşasını oynayacağıq. Bu tamaşanın performansı sırf küçə üçün hazırlanıb. Tamaşanı Gürcüstanda və ADO-nun yeddinci mövsümünün açılışında da oynamışıq.\n- Sizcə, Azərbaycanda teatra aşağı səviyyədə olan marağı küçə tamaşaları ilə bərpa etmək mümkündür? Bunun müsbət nəticəsi olacaq?\n- ADO-nun yaranma məqsədləridən biri də alternativ üsulla Azərbaycanda teatra marağı geri qaytarmaqdır. Onusuz da klassik və ənənəvi teatr var. İstəyirik, insanlar görsün ki, teatr alternativ, modern və fərqli ola bilər. Geniş kütləyə çıxış yollarından biri küçə tamaşalarıdır. İnsanları teatrdan uzaqlaşdırıblar, biz onlara tərəf getməliyik. İnsanların diqqətini cəlb etmək, alternativ teatrın olduğunu onlara göstərmək lazımdır. Bundan sonra onların marağı yaranacaq, teatra ayaq açacaqlar. Bu üsul teatra tamaşaçı cəlb etməyin bir variantıdır.\n-ADO-nun repertuarı uzun müddətdir dəyişməz olaraq qalır. Yeni tamaşaların səhnələşdirilməsi nəzərdə tutulub?\n-Corc Oruellin “Heyvanıstan” povesti əsasında tamaşa hazırlanacaq. İdeya müəllifi mənəm, povestin motivlərindən istifadə etməklə tamaşa hazırlayacağıq. Tamaşanın dekorasiyası hazırdır, rəssam geyimlər üzərində işləyir. Fevralın əvvəlində məşqlərimiz başlayacaq. Onu da deyim ki, biz küçə teatrı deylik. Sadəcə, küçə mədəniyyətinin inkişafına, həmçinin teatra marağın artmasına təkan olmaq istəyirik. Hətta istəyirik ki, Qış Parkında küçə incəsənət festivalı keçirək. Xarici performerləri də dəvət etmək istəyirik. Biz Fransada, Oriyakda ən məşhur küçə teatrları festivalında tədbirin keçirilməsinə görə mindən çox yerlərin ayrıldığının şahidi olduq. Dünyanın müxtəlif yerlərindən festivala qatılanlar var idi. Niyə bizdə də belə bir genişmiqyaslı tədbir olmasın? Küçə mədəniyyəti əsas mədəniyyətin inkişafında təkamül rolunu oynaya bilər.


Bakıda binada güclü yanğın, insanlar təxliyə edildilər » GundemXeber İnformasiya Portalı\nGundemxeber.biz » Ölkə » Bakıda binada güclü yanğın, insanlar təxliyə edildilər\nBakıda binada güclü yanğın, insanlar təxliyə edildilər\nTarix: 4-03-2016, 15:55 Bölmə :Ölkə Baxış: 0\ngundemxeber.az bildirir ki, hadisə şahidlərinin anspress-ə verdiyi məlumata görə, Yasamal rayonu, Şərifzadə küçəsi 2 ünvanında qaçqın və məcburi köçkünlərin məskunlaşdığı yaşayış binasında yanğın başlayıb.\nFövqalə Hallar Nazirliyindən verilən məlumata görə, yanğının qarşısının alınması üçün nazirliyin 3 yanğınsöndürən avtomobili və canlı qüvvəsi əraziyə cəlb edilib, hazırda yanğının qarşısının alınması istiqamətində işlər aparılır.\nBakıda məcburi köçkünlərin məskunlaşdığı yataqxanada son dəfə yanğın hadisəsi bu ilin yanvar ayında baş verib. Hadisə Nizami rayonu, Elşən Süleymanov küçəsi, 148 ünvanında yerləşən məcburi köçkünlərin məskunlaşdığı 5 mərtəbəli yataqxana binasında qeydə alınıb.\nBinanın 2-ci mərtəbəsində vətəndaşa məxsus mənzilin yanar konstruksiyaları və 3-cü mərtəbədə yaşayan digər vətəndaşa məxsus mənzilin eyvanında quraşdırılmış kondisionerin mühərrik hissəsi yanmağa başlayıb. Ehtimal edilir ki, mənzillərdən birindəki elektrik naqillərində qısa qapanma yaranıb.\nBakıda yaşayış binası yanır - YENİLƏNİB (VİDEO) ...\nYasamalda yataqxanada yanğın - 10 nəfər təxliyə ...\nBakıda yaşayış binasında yanğın baş verib ...\nBakıda yaşayış binasında yanğının söndürülməsinə ...\nSumqayıtda çoxmərtəbəli binada YANĞIN: 30 nəfər ...


13:14 10.12.2018 (Yenilənib 12:55 10.12.2018)\nBahar Muradova: "Birmənalı şəkildə Azərbaycanda insanların siyasi baxışlarına görə təqib olunmadığı qənaətindəyəm"\nBAKI, 10 dekabr — Sputnik. Milli Məclisin vitse-spikeri Bahar Muradova bəzi hüquq müdafiəçilərinin Azərbaycanda 150-yə yaxın siyasi məhbusun olması iddialarına münasibət bildirib. Sputnik Azərbaycan xəbər verir ki, vitse-spiker Azərbaycanda siyasi fəaliyyətinə görə heç kimin təqib olunmadığını qeyd edib.\n"Bilirsiniz, hüquq müdafiəçiləri bununla bağlı ziddiyyətli rəqəmlər səsləndirirlər. Mən bu yaxınlarda başqa bir hüquq müdafiəçisi ilə söhbət etmişəm. Başqa bir hüquq müdafiəçisi digər bir rəqəm söyləyir. Mən özünü hüquq müdafiəçisi adlandıran ayrı-ayrı fərdlərin irəli sürdüyü rəqəmlərə izah vermək niyyətində deyiləm. Birmənalı olaraq deyə bilərəm ki, Azərbaycanda siyasi fəaliyyətinə görə təqib olunan şəxs yoxdur" - deyə Bahar Muradova vurğulayıb.\n"Siyasi məhbus adlandırılan şəxslərin bu və ya digər partiyaya mənsubluğunu qabardaraq, siyasi məhbus adının onların üzərinə qoyulmasına çalışırlar. Onların Cinayət Məcəlləsi və yaxud da İnzibati Xətalar Məcəlləsinin bu və ya digər müddəasını pozması faktları var. Ona görə də birmənalı şəkildə Azərbaycanda insanların siyasi baxışlarına görə təqib olunmadığı qənaətindəyəm" - deyə vitse-spiker əlavə edib.\nsiyasi məhbus, Bahar Muradova, vitse-spiker, Milli Məclis\nYüzlərlə məhbus həbsxanadan qaçdı


Əmək və Əhalinin Sosial Müdafiəsi Nazirliyinin yaradılmasının 100 ili tamam olur / FOTOLAR\n10:45 26 Dekabr 2018\nƏmək və Əhalinin Sosial Müdafiəsi Nazirliyinin 100 illiyinə həsr olunmuş beynəlxalq elmi-praktik konfrans keçirilib.\nMetbuat.az bildirir ki, Əmək və Əhalinin Sosial Müdafiəsi Nazirliyinin yaradılmasının 100 illiyi ilə əlaqədar hökumət və qeyri-hökumət təşkilatlarının, millət vəkillərinin, sosial tərəfdaşların, ayrı-ayrı beynəlxalq qurumların, elmi ictimaiyyətin nümayəndələrinin iştirakı ilə “Azərbaycanda sosial müdafiə sisteminin inkişafı: dünən, bu gün, sabah” mövzusunda beynəlxalq elmi-praktik konfrans keçirilib.\nTədbirdən əvvəl konfrans iştirakçıları Fəxri xiyabanda ümummilli lider Heydər Əliyevin məzarını ziyarət edib, xatirəsini ehtiramla anaraq abidəsi önünə əklil qoyublar. Görkəmli oftalmoloq alim, akademik Zərifə xanım Əliyevanın da xatirəsi ehtiramla anılıb, məzarı üstünə tər güllər düzülüb. Şəhidlər xiyabanı da ziyarət olunub, Azərbaycanın müstəqilliyi və ərazi bütövlüyü uğrunda şəhid olan qəhrəman Vətən övladlarının məzarları üzərinə gül-çiçək dəstələri, “Əbədi məşəl” abidəsinin önünə əklil qoyulub.\nKonfransda ilk növbədə Əmək və Əhalinin Sosial Müdafiəsi Nazirliyinin yaradılmasının 100 illik yubileyinə həsr olunmuş filmin nümayişi olub.\nFilmdə 1918-ci il dekabrın 26-da də Azərbaycan Xalq Cümhuriyyəti hökumətində yaradılmış Poçt, Teleqraf və Əmək Nazirliyinin, daha sonra ayrıca qurum kimi formalaşan Əmək Nazirliyinin fəaliyyətindən söz açılır, ümummilli liderimiz Heydər Əliyevin ölkəmizdə humanist dəyərlərə, sosial ədalət prinsipinə əsaslanan sosial siyasətin formalaşması və inkişafı istiqamətində mühüm tarixi xidmətləri diqqətyə çatdırılır. Həmçinin filmdə Azərbaycan Respublikasının Prezidenti cənab İlham Əliyevin sosial sahəyə xüsusi qayğısından, bu qayğı nəticəsində ölkədə həyata keçirilən və ildən-ilə genişlənən mühüm sosial proqramlardan, aktiv sosial müdafiə və məşğulluq tədbirlərinin ildən-ilə güclənməsindən bəhs olunur. Azərbaycan Respublikasının Birinci vitse-prezidenti, Heydər Əliyev Fondunun prezidenti Mehriban xanım Əliyevanın yüksək humanizmin təcəssümü olan və sosial müdafiə və reabilitasiya sahələri də əhatə edən təşəbbüs və layihələri, Heydər Əliyev Fondunun vitse-prezidenti Leyla Əliyevanın həssas qruplara qayğıkeş münasibəti də filmdə əksini tapır.\nKonfransı giriş sözü ilə açan Azərbaycan Respublikası Baş nazirinin müavini Əli Əhmədov Azərbaycanda sosial inkişafın təmin edilməsi, əhalinin sosial müdafiəsinin gücləndirilməsi sahəsində Ulu öndər Heydər Əliyevin xidmətlərini qeyd edib. Ə.Əhmədov ümummilli lider Heydər Əliyevin dövlətçilik fəlsəfəsinin əsas xəttini məhz sosial rifah amili təşkil etdiyini, Ulu öndərin Azərbaycanda sosial dövlət ideyasını uğurla gerçəkləşdirdiyini vurğulayıb. O, son 15 ildə Azərbaycan Respublikasının Prezidenti cənab İlham Əliyevin ölkəmizin bütün sahələrdə dianmik inkişafını, eyni zamanda, sosial sahədə mühüm irəliləyişləri, sosial müdafiə sisteminin daim güclənməsini uğurla təmin etdiyini bildirib.\nKonfransda çıxış edən əmək və əhalinin sosial müdafiəsi naziri Sahil Babayev vurğulayıb ki, sosial rifahın təminatı hər bir ölkənin ümumi inkişafının əsas göstəricilərindən biri kimi qəbul edilir. Bu mənada ümummilli liderimiz Heydər Əliyevin memarı və qurucusu olduğu, son 15 ildə Azərbaycan Respublikasının Prezidenti cənab İlham Əliyevin uğurlu daxili və xarici siyasəti nəticəsində dünyanın sürətlə inkişaf edən ölkələrindən olan müasir müstəqil Azərbaycan eyni zamanda bir sosial dövlət olaraq bu inkişafını özünün güclü sosial siyasətində təcəssüm etdirir.\nS.Babayev Azərbaycan Xalq Cümhuriyyəti hökumətindəki Əmək Nazirliyinin fəaliyyətindən bəhs edib, nazirliyin hələ 100 il bundan öncə bu günkü əmək və sosial müdafiə sistemi üçün aktual olan məsələlərin həlli istiqamətində atdığı addımları qeyd edib. O, 1970-80-ci illərdə ümummilli lider Heydər Əliyevin Azərbaycana rəhbərliyi dövründə onun bütün sahələrdə olduğu kimi, sosial sahədə də inkişafı təmin etdiyini, Ulu öndərin 1993-cü ilin iyun ayında xalqın çağırışı ilə yenidən respublikamıza rəhbərliyə qayıdışından sonra müstəqiil dövlət quruculuğunu uğurla həyata keçiriməklə yanaşı, ölkəmizin sosial ədalət prinsipinə, həssas qruplara humanist yanaşmaya əsaslanan uğurlu sosial siyasətini də formalaşdırdığını vurğulayıb.\nS.Babayev ümummilli lider Heydər Əliyevin müdrik siyasi kursunun, ölkəmizin etibarlı təməllər üzərində uzunmüddətli inkişafına yol açan strategiyasının bütün istiqamətlər üzrə Azərbaycan Respublikasının Prezidenti cənab İlham Əliyev tərəfindən uğurla davam etdirildiyini və bu gün ölkəmizin dinamik iqtisadi inkişafının güclü sosial siyasətlə tamamlandığını vurğulayıb.\nErmənistandakı ABŞ səfirliyi gizli dinləmə cihazları əldə edib - TIKLAYIN!\nSosila müdafiə Əmək və əhali məşğulluq\nDövlət Komitəsində vətəndaşların növbəti qəbulu keçirilib -FOTO\n22 Yanvar 2019 16:53\nDilənçilikdə YENİ METOD: Əlində resept...- VİDEO\n22 Yanvar 2019 13:20\n22 Yanvar 2019 13:10\n23 Yanvar 2019 01:01\nİraq parlamenti ABŞ qoşunlarının ölkədən\n23 Yanvar 2019 01:00\n23 Yanvar 2019 00:47\nBiləsuvar və Cəlilabadda nəqliyyatın hərəkəti çətinləşdi - FOTO\n23 Yanvar 2019 00:43